qundao/data-zh-poetry huggingface dataset:
秋日弹琴招杨山人
作者：陈廷敬
朝代：清
体裁：七言律诗

玉河水落秋云深，高城晚色空阴阴。桥边老树行屡叹，马上夕阳时一吟。出门催贳舍西酒，来坐独捶床上琴。夜永挥杯攻雅操，霜露飒飒沾衣襟。
秋日往石闾
作者：陈廷敬
朝代：清
体裁：古风

舍策涉险艰，窈窕穷清秋。溪流沙径细，草长荒陂幽。日高临往路，亭午陟远丘。旧居渺蕞尔，中有万古忧。返躬集悔吝，阅世纷愆尤。遁迹心逾危，悯俗行且休。游戏采芝药，芳序忽已遒。羡门不可即，徐生入海求。仙者良冥漠，尘埃难久留。何得奋翎翅，遐举凌沧洲。
秋日怀崔定斋移家百泉
作者：陈廷敬
朝代：清
体裁：七言律诗

青门杨柳送君行，露叶风林远思生。忽见荒寒秋树色，却怜烟月旧游情。关河雁后书难寄，风雨镫前梦未成。闻道移家傍淇水，范阳桑柘接凄清。
秋日怀翊圣
作者：陈廷敬
朝代：清
体裁：七言律诗

秋老关河色黯然，壮心摇落望云烟。楚山悔别三千里，燕市悲歌十五年。老去青萍藏匣里，愁来白发醉花前。鹧鸪啼断潇湘梦，回首清江落照边。
秋日怀贻上湘北
作者：陈廷敬
朝代：清
体裁：七言律诗

萧萧落叶满秋城，不寐西堂听曙更。寥落诗书增士气，凄凉昏宦尽平生。寒冲匹马风沙乱，霜咽啼乌晓月明。寄语年来素心友，清时焉敢学逃名。
秋日祖氏园同肇余湘北以秋水席边多为韵五首·其一
作者：陈廷敬
朝代：清
体裁：古风

日高出南城，郊野纷晚秋。苍茫微径开，蒲苇风飕飗。红叶捎鞭丝，紫花罗马头。兴来忘懒漫，我行如有求。
秋日祖氏园同肇余湘北以秋水席边多为韵五首·其三
作者：陈廷敬
朝代：清
体裁：古风

甫白渺千载，美人接瑶席。飞閤如扁舟，寒空下遥碧。乐幽趣屡同，怀古思逾积。落叶满深林，惆怅来时迹。
秋日祖氏园同肇余湘北以秋水席边多为韵五首·其二
作者：陈廷敬
朝代：清
体裁：古风

苔径连野桥，池塘落秋水。飘摇临虚亭，寒流通其里。始至孤云飞，坐久白鸥起。独游良已欢，幽怀同二子。
秋日祖氏园同肇余湘北以秋水席边多为韵五首·其五
作者：陈廷敬
朝代：清
体裁：古风

为乐虽及时，日暮哀情多。平生沧洲想，江海今如何。秋高急战鼓，烽火郁嵯峨。独愧此亭上，临风空啸歌。
秋日祖氏园同肇余湘北以秋水席边多为韵五首·其四
作者：陈廷敬
朝代：清
体裁：古风

将军东桥竹，乃在韦曲边。轩窗新结搆，台榭已百年。林疏出远岫，溪回凝寒烟。风景长不殊，昔游思渺然。
秋日草桥见壁诗感旧有作
作者：陈廷敬
朝代：清
体裁：七言律诗

荏苒京华亦转蓬，芳菲零落旧青丛。远山疏树璁珑碧，流水残荷寂寞红。霜重草桥秋色晚，岁寒花径昔游空。右安门外西州路，酹酒荒原向晚风。
秋日见雁同湘北作
作者：陈廷敬
朝代：清
体裁：七言律诗

北风吹雁急南飞，边马长征去未归。矰缴高秋辞大野，关河落日过重围。断行飘泊孤洲远，独宿烟尘旧处非。江海苍凉沙塞晚，尊前为尔一沾衣。
秋日过惟一
作者：陈廷敬
朝代：清
体裁：五言律诗

故人怜寂寞，相见慰招寻。薄俗心难定，浮生病转侵。花寒秋色晚，酒尽客情深。兴发忘摇落，归鞍聊一吟。
秋晓由樊溪至山园
作者：陈廷敬
朝代：清
体裁：古风

径回水鸟喧，寒流隐疏树。风竹覆野桥，离披豁幽步。岩柯交日影，篱花明晓露。池馆寂无人，双溪杳自注。
秋月
作者：陈廷敬
朝代：清
体裁：五言律诗

秋月当轩蚤，风林破暝昏。搅眠偏近枕，留影不关门。桂阙明新露，江潮带旧痕。梦中家万里，休遣照离魂。
种柳
作者：陈廷敬
朝代：清
体裁：七言绝句

种柳楼前拂槛时，春愁秋雨两三枝。天涯一种消魂树，不必人间有别离。
种葛篇
作者：陈廷敬
朝代：清
体裁：乐府曲辞

郁郁南山葛，离离东井瓜。本自不同生，兔丝缘女萝。葛藟亦已长，瓜蔓亦已多。霜天各刈除，弃捐于中阿。种瓜瓜有种，种葛葛有芽。瓜葛相结连，我心则匪他。拳拳执明信，岁寒夫如何。
秣陵口号
作者：陈廷敬
朝代：清
体裁：七言律诗

南渡风流迹未赊，回看嵩洛日西斜。中原曾是烟尘垒，江左还留故旧家。玄武湖连桃叶水，乌衣巷满冶城花。白门却似隋堤柳，终古萧条有暮鸦。
移居
作者：陈廷敬
朝代：清
体裁：五言律诗

移居频作客，八口寄天涯。树带西家月，篱遮北里花。行藏一燕垒，身世两蜂衙。便是鸡窠老，迁流见物华。
移居别庭前山石
作者：陈廷敬
朝代：清
体裁：古风

束书游京国，卉载无一椽。僦居胭脂巷，怪石罗堂前。僻性寡朋侣，对此情孤鶱。落月偏晓势，斜日回远烟。春花不岑寂，秋树相连娟。闭门长兀傲，隐几舒沉绵。有时因尘鞅，芒角遭磨镌。兹石不改色，专静无尤愆。萧条别汝去，况复当残年。回首风雪夜，幽梦遥相怜。
移居别旧居花树
作者：陈廷敬
朝代：清
体裁：七言绝句

隔巷星河别馆开，客亭临去重徘回。青苔浊酒行吟地，惟有杨花日暮来。
移居怀林澹亭
作者：陈廷敬
朝代：清

郁郁久居此，天涯又卜邻。秋花今别汝，社燕并辞人。岑寂长愁地，漂摇独去身。偶因违咫尺，转益念交亲。
移居怀玉随玉騧
作者：陈廷敬
朝代：清
体裁：五言律诗

萧然蓬转迹，似已接蘅皋。巷曲寺钟近，夜深邻语高。瓶罍生计小，书剑客情豪。为报素心友，移居欲和陶。
移居简李邺园大司马
作者：陈廷敬
朝代：清
体裁：七言律诗

门径黄尘迥未侵，青春棨戟昼沉沉。避喧每觉无幽处，卜筑翻因有素心。新草临窗生意浅，落花欹枕梦魂深。却怜燕雀依檐栋，敢道鹓鸾共一林。
程翼苍为姊徐孺人索贤节诗
作者：陈廷敬
朝代：清
体裁：七言律诗

喜过程门问道初，看君宅相更何如。连枝自解娱庭树，生子兼能读父书。旧事婵娟歌女媭，念年高士记南徐。只今人近乌衣巷，香满秦淮照绿蕖。
空城雀
作者：陈廷敬
朝代：清
体裁：乐府曲辞

鸿鹄翔寥廓，鹪鹩声啾啾。翩翩嗟汝雀，嗷嗷云何求。回顾黄口儿，常有罗网忧。乌鸢各异态，爪觜每见投。摧颓太仓粟，口腹身所仇。物生有天命，知此绝祸尤。
空山
作者：陈廷敬
朝代：清
体裁：古风

空山悽心魂，中夜四五起。憭慄天蚤寒，悲风鸣不已。六月草阁凉，况乃秋节迩。窗月炯残明，壁灯凝暮紫。稚儿睡烂漫，倦仆坐触抵。人生虽殊涂，劳逸本一理。念我徒自伤，多忧应尔耳。呼僮使之卧，抱膝当隐几。
窦在兹至怀韩韩山
作者：陈廷敬
朝代：清
体裁：五言律诗

问汝西来事，韩山是小山。飞花随钓艇，丛桂掩柴关。枨触经时别，低徊落月颜。相怜清洎曲，几度共潺湲。
立夏气始至赠汤潜庵司空
作者：陈廷敬
朝代：清
体裁：古风

立夏气始至，昼日昏昏然。岁月真白驹，悔吝成华颠。叹恨晚学道，欲老今衰颜。先生玉润姿，眸子瞭且妍。修辞寡则要，妙理无支繁。物我通冥悟，冲和相盘旋。对之心融释，追往徒险艰。景光不肯留，此日足可怜。别后三数晨，示我以文篇。浩浩河江流，漭漭星宿源。圣路久充塞，百家翻狂澜。谁能芟淫诐，默识天无言。游心坟索外，敛精羲皇前。誓将奋迟暮，矫厉思孤鶱。
立斋都宪惠酒且尽戏简二首·其一
作者：陈廷敬
朝代：清
体裁：七言绝句

风雨城南一番新，提壶相劝独游频。只今酒尽添愁坐，花落花开不当春。
立斋都宪惠酒且尽戏简二首·其二
作者：陈廷敬
朝代：清
体裁：七言绝句

己遣沉冥入醉乡，懒从燕市酒人狂。故山亦有慈泉水，乞取江南酿秫方。
立斋都宪惠酒且尽戏简二首答李子静少司农兼索其书法二首·其一
作者：陈廷敬
朝代：清
体裁：七言绝句

千古风流让蜀人，西当太白望峨岷。眼高四海名无敌，狂客谁为贺季真。
立春日漫兴
作者：陈廷敬
朝代：清
体裁：七言律诗

吾今三十五年过，衮衮流光奈尔何。人寿古稀忽已半，岁华春到几分多。疏梅寂历沾杯酒，画鼓轰腾隐啸歌。旅夜张灯悲节序，几回莫惜醉颜酡。
立秋夜怀张贲白吉甫丈
作者：陈廷敬
朝代：清
体裁：七言律诗

露湿西清萤火流，东山花月想同游。宦情寂寞从人懒，客路悲歌可自由。暮雨幽花閒戍垒，惊风吹角动城楼。庭前摇落梧桐影，知到乡园几叶秋。
立秋日子顾绎堂贻上湘北幼华过集
作者：陈廷敬
朝代：清
体裁：古风

游子感时节，含意难独立。秋色萧条来，西日忽已入。风落庭草低，雨过檐禽集。高月夕尚圜，明星露犹湿。兵出吟笳稀，戍远捣衣急。良时今欲暮，无为苦忧悒。请看头上丝，日夜不可戢。危涂行潦深，白驹愿维絷。
立秋日子顾绎堂贻上湘北幼华过集二首·其一
作者：陈廷敬
朝代：清
体裁：五言律诗

生死伤心后，悲歌把臂初。皇天留数子，秋日集吾庐。风雨孤亭窄，苔花晚径疏。不惭供给薄，离别较何如。
立秋日子顾绎堂贻上湘北幼华过集二首·其二
作者：陈廷敬
朝代：清
体裁：五言律诗

旧雨如今雨，新秋胜往秋。生涯堪一笑，杯酒失穷愁。吹角江云断，啼猿蜀道幽。飘零今暖眼，酩酊且相留。
立秋日简翊圣招游水关三首·其一
作者：陈廷敬
朝代：清
体裁：七言绝句

秋城过雨响潺潺，一道飞泉泻水关。此去便随银汉转，御沟流到自人间。
立秋日简翊圣招游水关三首·其三
作者：陈廷敬
朝代：清
体裁：七言绝句

水鹤低回鸥眼明，夏云飞尽翠微生。西风落日菱歌起，今夜逢君不出城。
立秋日简翊圣招游水关三首·其二
作者：陈廷敬
朝代：清
体裁：七言绝句

洗妆楼北挂残霞，萧后城南过晚鸦。秋色自沾今日酒，夕阳犹照古时花。
端午气寒有节物之感
作者：陈廷敬
朝代：清
体裁：七言律诗

节物堪惊旅鬓侵，今年尘土映华簪。綵丝漫与缠衰臂，昌歜偏能泥苦心。阶下草芽青坼甲，墙头杏子绿藏阴。生衣未著添凉冷，叠雪含风在笥深。
竹
作者：陈廷敬
朝代：清
体裁：五言律诗

栽竹萧萧色，高斋凉暗侵。连丛添径曲，空翠入帘深。接叶青丝障，低枝碧玉簪。翻愁搅清梦，时有箨龙吟。
竹林寺观一峰道人画
作者：陈廷敬
朝代：清
体裁：七言律诗

千古高风忆闭关，地偏人静软红间。坐深祗树云常定，朝散清都鹤自还。身度尾箕燕斗宿，迹留方丈海神山。前尘影事三生话，珍重晴窗学驻颜。
第二闸蚤起宴坐寄李中孚先生二首·其一
作者：陈廷敬
朝代：清
体裁：五言律诗

宴坐春船里，波涛静不喧。斯文如未丧，名理与谁论。雁影窗中月，鸡声岸上村。浮生何所著，有得是无言。
第二闸蚤起宴坐寄李中孚先生二首·其二
作者：陈廷敬
朝代：清
体裁：五言律诗

落落身名晚，茫茫岁月违。春风吹堕月，晓色揽行衣。四海几人在，百年万事非。祗应与夫子，偃息向荆扉。
第二闸过后简同直诸公在别舟
作者：陈廷敬
朝代：清
体裁：五言律诗

春气渐氤氲，炉香忆夕熏。行看三尺日，回见一川云。归雁不可数，远钟何处闻。风帆犹未落，客思正纷纷。
答元朗
作者：陈廷敬
朝代：清
体裁：七言律诗

松风草阁晚晴寒，不道炎蒸暑未残。呼酒敢嫌新吏舍，爱诗长忆旧郎官。人传代北冯唐问，书畏江东子布看。惠我瑶华满奁箧，依然画省握香兰。
答刘鳌石
作者：陈廷敬
朝代：清
体裁：七言律诗

多情詹尹拂龟占，罗雀閒门乐事添。施就朱颜惟白堕，挽回霜鬓有青粘。落梅惊坐香侵砚，晴雪流窗玉挂檐。更有旧书消永日，醉眠诗句答刘兼。
答孙仲礼次韵
作者：陈廷敬
朝代：清
体裁：七言律诗

韩宫魏寝久苍茫，虎啸何人识子房。绿水红栏栖隐处，青山黄叶读书堂。几回君去常悬榻，连日诗来少报章。欲访清溪便乘兴，岭云无数隔残阳。
答孙蔗庵
作者：陈廷敬
朝代：清
体裁：五言律诗

回看灞陵柳，青鬓已皤然。江海三千里，星霜四十年。曾知新句好，将与万人传。化鹤人还在，书来鸿雁边。
答拙庵禅人
作者：陈廷敬
朝代：清
体裁：七言绝句

漠漠何曾慧眼开，神州东望意迟回。桃花未老松枝长，留取盘桓落草来。
答李子静少司农兼索其书法二首·其二
作者：陈廷敬
朝代：清
体裁：七言绝句

春蚓秋蛇老未休，戏鸿墨法晚相求。即无金玉装奁轴，肯设桓家寒具油。
答王生
作者：陈廷敬
朝代：清
体裁：七言绝句

故人之子王并州，问我新诗纪旧游。浪迹仙人多爱酒，青莲曾赠董糟丘。
答王石谷且属其作午亭烟舫小景
作者：陈廷敬
朝代：清
体裁：七言绝句

蓬莱下直写平泉，江练横窗思渺然。近有午亭烟舫景，烦君写入旧樊川。
答立斋都宪
作者：陈廷敬
朝代：清
体裁：五言律诗

凉风吹积雨，晚景送新晴。白笔秋吟兴，青编夜雨情。名多绫饼艳，心并玉壶清。遥望台中柏，苍苍翠更生。
简叟同宿城北僧舍
作者：陈廷敬
朝代：清
体裁：七言律诗

花发南枝雁北飞，渐看亭畔柳成围。三生佛火前尘在，一宿僧窗旅梦稀。笳鼓夜残风瑟缩，枕衾春冷月依微。故人燕市悲歌客，投老英雄已息机。
简王思显侍御
作者：陈廷敬
朝代：清
体裁：五言律诗

仍是天涯客，能忘世上情。那将诗送老，聊用酒为名。黑发虽难变，丹砂竟可成。长吟摩诘句，辛苦学无生。
简翊圣年八十别而再会于京师尚健无恙喜而有赠
作者：陈廷敬
朝代：清
体裁：五言律诗

物候青春晚，交情白首长。三年为客在，八十别来彊。难老逢人少，无忧羡汝狂。平生潇洒意，相见不能忘。
系舟京口岸行赴金陵
作者：陈廷敬
朝代：清
体裁：七言绝句

征途浑忘故园情，江上维舟杖策行。一路青山连白下，却思今日是清明。
紫毫笔歌
作者：陈廷敬
朝代：清
体裁：古风

谁何磊落天人姿，手扪星斗骑蛟螭。长风万里上阊阖，玉皇香案亲来随。彩毫掀舞墨花落，铺张霞绮搴云旗。昨朝示我笔精妙，法从天授非人为。龙跳虎卧势宛尔，紫貂颖力如熊罴。文犀琬象式古隽，朱网翠羽光淋漓。会稽鼠须少牙角，中山兔颖徒毛锥。良工市肆皆则效，都人四远传流之。侍中直庐蒙眷睐，奎章云翰常携持。囊中往往藏此笔，黄封题字标瑰奇。贮以幽兰含郁馥，濯以清流开芬滋。染以芳松之烟雾，疏以端溪之纹漪。迩英侧畔青藜阁，剡藤鹅绢拦乌丝。诚悬心正存矩矱，世南戈法多风仪。丹青点染具生动，山光水色心情移。写诗作画无不适，雅与此笔称相宜。无何惠我意则厚，风流文采焉能追。生花五色梦特异，别管三品书难窥。珊瑚为阁巧安置，宝玉在执忧颠危。君不见吴兴承旨迹不泯，华亭尚书声方驰。至尊文思高万古，犹怜二子非同时。吾属幸生休明世，公乎努力当如斯。人生遇合岂易得，况逢圣神为君师。
经筵纪事八首·其一
作者：陈廷敬
朝代：清
体裁：七言绝句

展书绨几晓风清，铜尺横斜压未成。天子直将经义熟，玉音开卷已分明。
经筵纪事八首·其七
作者：陈廷敬
朝代：清
体裁：七言绝句

内里常餐自尚方，云浆雪碗别教尝。调羹真胜修茎露，赐食何须七宝床。
经筵纪事八首·其三
作者：陈廷敬
朝代：清
体裁：七言绝句

玉几丹霄昼漏长，讲章才罢即封章。芙蓉别殿秋将晚，稀见君王幸柏梁。
经筵纪事八首·其二
作者：陈廷敬
朝代：清
体裁：七言绝句

缥带红签钿轴齐，御书房在殿廊西。五经同异诸儒别，一一重瞳自品题。
经筵纪事八首·其五
作者：陈廷敬
朝代：清
体裁：七言绝句

第二螭头点笔时，起居亲切近臣知。年来神藻光青简，日历长编御制诗。
经筵纪事八首·其八
作者：陈廷敬
朝代：清
体裁：七言绝句

蛾眉供奉别东头，铜鸭香深跋烛留。下直玉阶天汉上，金明门外月如钩。
经筵纪事八首·其六
作者：陈廷敬
朝代：清
体裁：七言绝句

一步天门生羽翰，凌霄宫阙路漫漫。玉清禁府尊严地，只恐人间报称难。
经筵纪事八首·其四
作者：陈廷敬
朝代：清
体裁：七言绝句

閤门钥入进书来，红蜡光中对御开。知是至尊勤夜读，三更燕寝月徘徊。
经筵纪事四首时三月二日也·其一
作者：陈廷敬
朝代：清
体裁：七言绝句

牙签一卷几回开，近日新纶忝窃陪。好与词林传故事，白头丹地讲书来。
经筵纪事四首时三月二日也·其三
作者：陈廷敬
朝代：清
体裁：七言绝句

石渠虎观列经帷，同异诸儒奏对时。题目分明经睿断，圣人书是圣人知。
经筵纪事四首时三月二日也·其二
作者：陈廷敬
朝代：清
体裁：七言绝句

尚书水部无双誉，宫尹承华绝异才。赢得头衔浑似旧，押班春殿许徘徊。
经筵纪事四首时三月二日也·其四
作者：陈廷敬
朝代：清
体裁：七言绝句

兰珍别赐常餐外，榆火新温上已前。衰老蒙恩怜一饭，歌衢正好在尧天。
绝句
作者：陈廷敬
朝代：清
体裁：七言绝句

花魂柳影递消磨，春日春情一半过。不是道人閒不出，前廊后院葛藤多。
维扬赠金陵送者
作者：陈廷敬
朝代：清
体裁：七言绝句

江上秦淮一叶舟，多君相送到䢴沟。情知建业城边水，解为行人西北流。
维舟怀朱竹垞潘稼堂
作者：陈廷敬
朝代：清
体裁：古风

河关渺吴越，一水行可至。吴越有故人，天远浮空翠。登舟梦见之，明月照不寐。老将归田庐，荒山寡车骑。悠悠川路閒，此行上所赐。海潮动逸响，津树饶野意。极浦来风声，枉渚蓄春气。永怀期明发，旅泊展遐思。
绵山
作者：陈廷敬
朝代：清
体裁：五言律诗

晋侯旌善地，夫子渺难攀。野草环封界，秋风绵上山。蛇龙今寂寞，水石日潺湲。有母能偕隐，苍茫掩涕还。
署中斋居用吴元朗扇上韵送黄自先守澄江兼寄孔东塘三君皆旧同寮采
作者：陈廷敬
朝代：清
体裁：七言律诗

芳洲杜若笑当时，赖有苏卿是副知。不习簿书来吏舍，回怜风雅在曹司。扇因吴猛留仙诀，人为荀公作小师。倘过鲁城聊寄语，弦歌休唱卷中诗。
署中语西田之胜叠韵
作者：陈廷敬
朝代：清
体裁：七言律诗

画里江城对赤霞，西田春望海天斜。赐湖云拥平泉石，旧邸香深玉树花。冰署相逢卿月夜，午桥重问令公家。槐阴故事金坡路，门戟频年长院沙。
老树
作者：陈廷敬
朝代：清
体裁：五言律诗

老树空墙里，春来著数花。叶蒙垂草暗，枝与蔓藤斜。濯露高难下，飞云近自遮。婆娑想生意，长此送年华。
腊月十九日立春
作者：陈廷敬
朝代：清
体裁：五言律诗

朔气晓沉沉，东风变夕阴。月临寒夜早，春入旧年深。残腊晴光转，韶华瑞雪侵。忽闻歌管发，一半落梅音。
自五月廿二日直苑中敦复尚书有诗次其韵得十首·其七
作者：陈廷敬
朝代：清
体裁：七言绝句

听彻西洋五刻钟，晚霞明镜写天容。池西不种新杨柳，留取青山三两峰。
自五月廿二日直苑中敦复尚书有诗次其韵得十首·其三
作者：陈廷敬
朝代：清
体裁：七言绝句

半夜传呼向玉津，赏花往事隔前春。红云终日笼丹地，回首凌霄记不真。
自五月廿二日直苑中敦复尚书有诗次其韵得十首·其九
作者：陈廷敬
朝代：清
体裁：七言绝句

草藁孙郎墨气清，横斜点笔石栏晴。天人秀出华亭老，万岁传来燕喜声。
自五月廿二日直苑中敦复尚书有诗次其韵得十首·其二
作者：陈廷敬
朝代：清
体裁：七言绝句

斧扆丹青接后亭，绛霄楼阁在沧溟。六龙南幸归来日，画取江山上玉屏。
自五月廿二日直苑中敦复尚书有诗次其韵得十首·其五
作者：陈廷敬
朝代：清
体裁：七言绝句

四捲朱帘照碧淙，松风五月在羲窗。眼前万物各相命，鵁鶄驾鹅时一双。
自五月廿二日直苑中敦复尚书有诗次其韵得十首·其八
作者：陈廷敬
朝代：清
体裁：七言绝句

秋花锦石路迢遥，银汉无声泻玉霄。日暮水晶帘下坐，不知何处御香飘。
自五月廿二日直苑中敦复尚书有诗次其韵得十首·其六
作者：陈廷敬
朝代：清
体裁：七言绝句

梧桐疏雨早秋时，一夜新凉几鬓丝。野草花边溪柳路，等閒常过水仙祠。
自五月廿二日直苑中敦复尚书有诗次其韵得十首·其十
作者：陈廷敬
朝代：清
体裁：七言绝句

翰苑文章愧大家，枋榆影里日西斜。归来牢记支机石，曾附天边博望槎。
自五月廿二日直苑中敦复尚书有诗次其韵得十首·其四
作者：陈廷敬
朝代：清
体裁：七言绝句

旧日春游共往回，东风依约野棠开。黄尘影事看清海，曾到龙王庙里来。
自南村径石院抵九仙台
作者：陈廷敬
朝代：清
体裁：古风

红叶深红与浅红，湿云细雨如春浓。桑柘半凋柳黄落，三里五里村村同。径转溪开叹奇绝，千山万山皆玲珑。谁令岩壑擅异色，纯以金碧施神工。寒烟消歇亦变态，怪石磊砢环孤峰。宇内名山亦无数，此山如画展毫素。我闻虞山最佳丽，丹崖绀壁俨画具。一峰道人飞仙人，挥染平生钓游处。浮岚暖翠晓千重，玉洞桃花春万树。仙人既去亦复还，白云黄鹤游人间。清都渺渺在何许，玉阶朝罢栖名山。只今画者谁其匹，天高气清风寥慄。欲揽太空为粉图，消得仙人两三笔。
自嘲戏为俳体二首呈敦复·其一
作者：陈廷敬
朝代：清
体裁：七言律诗

三复金铭与白圭，敢云桃李下成蹊。郗昂一日三回误，阮籍频年到处迷。伏枥老非千里骥，当关愁奈五时鸡。无因一问南华叟，秋水篇中物未齐。
自嘲戏为俳体二首呈敦复·其二
作者：陈廷敬
朝代：清
体裁：七言律诗

窗前草长未教除，零落秋花伴索居。蝶梦欲成人昵枕，雀罗长在客回车。闷翻干宝搜神记，快写羲之誓墓书。惟有龙眠老居士，昨朝儤直一相于。
自圣感寺至宝珠洞西山最高处
作者：陈廷敬
朝代：清
体裁：古风

回磴陵虚空，秋云御道长。六龙所经处，万壑流神光。半岭碍河汉，列宿方低昂。犹未穷绝顶，已足揽大荒。平坡名岂称，新额题鸾凰。窈窕陟危径，两腋灵风翔。洞中虽幽仄，其外何堂堂。双阙那可辨，一气连混茫。碣石在眼底，沧海滨城隍。我闻道家说，三十六玉皇。上有无极天，此山或相当。帝都跨岳镇，顶背孰敢望。俛视宇内山，蜡屐可卷藏。惜哉近市朝，终焉难徜徉。樊山一卷石，临老神黯伤。
自灵隐至韬光庵
作者：陈廷敬
朝代：清
体裁：古风

灵隐之峰世所稀，天巧不烦人施为。谁与妄者久雕凿，我今来游长嗟咨。藏岚泄云故宛尔，徒令汝辈寻刀锥。冷泉之亭迹最古，青松危石粲可数。冻能堕指当炎热，深始出渊连厚土。我今衰颜时复寒，对此翩然欲霞举。为问此泉可饮乎，僧言众水泥涂俱。接竹连筒致山水，山上有泉如喷珠。径随水道觅往路，新篁紫箨森扶疏。韬光之寺馀杭无，浙江沧海岩前铺。斜阳不见海日出，轻烟远觉江潮孤。江潮海日常时在，行人速去山灵怪。仙客何须叹寂寥，岧峣自与神明会。雪山葱岭杳何许，渺渺恒河亦沟浍。江山历尽好安禅，只恐兹游不可再。
自金山夜汎江入京口怀徐蘋村侍郎维扬
作者：陈廷敬
朝代：清
体裁：五言律诗

妙高峰下泊，暝色久沿洄。艇进中流去，潮连夜雨来。南徐行渐远，北固首重回。芳草天涯路，还思东阁梅。
自题午亭山村图往年有卜居江南之意抚今追昔因兼寄怀访濂侍讲谨庸宫赞一百韵
作者：陈廷敬
朝代：清
体裁：五言排律

元会中天盛，勋华二典悬。王畿千里内，甸服四门前。宫室茅茨下，羹墙日月边。瞻依从北极，耕凿向东偏。宗祏猗兰大，支条奕叶连。我陈真忝窃，帝系本缠绵。妫汭波流远，胡公锡命专。苍茫经百世，播荡讵三迁。履武因蒲坂，观星并颍川。地开王霸迹，野次觜参躔。华岳遥撑拒，黄河近折旋。历山容陟降，雷泽许洄沿。岩壑蚕丛阔，峰峦鸟翼翩。太行故犄角，清洎复沦涟。终古唐风在，于今舜德延。周家虞叔国，原邑赵衰田。往事皆如昨，遗踪一浩然。关城纷接塞，山水上连天。自昔黄图迥，高居白壤骈。距河临兖雍，都冀尽并燕。以德承三统，无私戒十愆。纷纷强役弱，往往急相煎。篡夺何知足，诛夷或并肩。王风委蔓草，宗国混戈鋋。礼乐资师表，诗书费讨研。凤兮诚已矣，麟也曷终焉。茅土乖王命，封疆竞自便。夏盟谁竟主，晋国递相蹎。遂有陪臣乱，能操共主权。九州方迸裂，初命更轰阗。韩土三分僣，留侯五世贤。莫强兵马地，独切虎狼缘。七国争锋镝，孤嬴扰幅员。职方经界坏，王制井田寘。馀烈穷尘燄，残灰积劫然。狐鸣篝火烂，蚁斗穴沙填。华屋嗟危栗，苍生痛忿悁。三精埋鲁壁，九鼎堕虞渊。自古兴亡业，何曾白手搴。人占芒砀气，天厌祖龙燀。战地无秦垒，清时有汉�。亭名留午壁，表字问丁年。每忆樊川稿，相同杜牧编。标题殊未忝，笑语任流传。彭泽穷山海，桑钦撰水泉。閒时供把玩，佳处借陶甄。适与情相洽，还因取自笺。会心仍古迹，选胜得遗篇。白石欣相赏，朱坡悔欲湔。午亭乡梦短，故垄客心㾓。回首余生后，移家宣德先。吾宗繁子姓，小子一夫廛。颇按郦生注，幽寻沁水芊。析城高掩映，上涧侧便姗。濩泽东交汇，阳阿左洑漩。浸山霞缥缈，漱石玉潺湲。独往净如练，单行清且獧。樊山回峻岭，丙舍列长梴。峡起村完聚，风藏气郁芊。西流东涧水，南暝北峰烟。物外人稀到，区中事少牵。桃花春十里，桐叶岁三千。旧是唐封地，兹为世陌阡。古今同一慨，俯仰各相怜。过隙云何驶，安居即是禅。生涯从薄产，贫乐悟真诠。猿鹤容疏放，云烟不弃捐。但攻章句学，宁为藻辞妍。在昔龙门史，能驱虎观员。汾川宗浩浩，洓水破溅溅。天使斯民觉，心归至道坚。斗标联气色，桑梓接坛筵。讵敢怜同调，因之愿执鞭。文澜宽似海，义路直于弦。源远惟涓滴，途长祗踬颠。龙鳞攀莫逮，鹏翼附难骞。忽漫思姑射，聊将效偓佺。幽忧能解免，羁思遂拘挛。只讶巡栏鹿，还悲饮露蝉。自教身寂莫，岂是遇迍邅。狷洁思巢父，孤高慕善卷。衡茆今未远，仕隐古难全。肝胆分秦越，菁华合削朘。少言羞拙讷，多病愧娟嬛。腕力惊鸾纸，臀肤困马鞯。金丹谁与鍊，白发岂须蠲。蝶粉频销落，蚕丝数裹缠。阮孚几蜡屐，子敬旧青毡。荏苒时将晚，蹉跎业未竣。春华今巳谢，夏月又重圆。留舫思安道，登楼忆仲宣。草池珠并缀，雪坞璧常联。河北归樵路，江东下钓船。故人徵晋问，南国被薰弦。吴地观型土，尧封慕采椽。腾翔凭騕袅，蹇钝托夔蚿。献纳勤三祝，讴歌暨八埏。采洲思杜若，卜筑试筳篿。葺芷编荷屋，疏兰傍蕙櫋。莼鲈与藜糁，那复异坤乾。
自题楮窗诗后与吉人
作者：陈廷敬
朝代：清
体裁：五言律诗

楮窗人又老，相对叶凋残。近觉无能好，还思忍事难。慵拈书帙厚，喜接酒杯宽。赖有新题句，凭君暖眼看。
至日寄怀日者朱生丹岩有江南之游
作者：陈廷敬
朝代：清
体裁：七言律诗

至日阳生亦快哉，青春残腊巧相催。山梅欲放红阑晓，岸柳将舒绿浪回。客有唐生长信命，人非贾傅莫论才。五湖三亩扬雄宅，曾问成都大隐来。
至日陪祀同王阮亭灵祐宫蚤起怀彭羡门
作者：陈廷敬
朝代：清
体裁：七言律诗

颠倒衣裳夜杳冥，暗窗微火似秋萤。迢遥晓漏声犹在，断续寒衾梦未醒。鸟宿多时翻落月，马行几点傍残星。相逢鸾鹤朝真去，回首红尘眼共青。
舟中寄舍弟
作者：陈廷敬
朝代：清
体裁：七言绝句

青山原上百花洲，浪逐桃红出涧流。梦里京华千里外，不知今夜在扁舟。
舟中留别京师亲故
作者：陈廷敬
朝代：清
体裁：七言律诗

一棹烟波万虑轻，画旂斜捲晚风晴。好春临水湾湾好，明月随人处处明。海上蓬山违昔梦，天涯书舫得浮生。绿杨影蘸桃花浪，应是离人惜别情。
舟中示儿子
作者：陈廷敬
朝代：清
体裁：五言律诗

忠信涉沧海，清明揖岱宗。无营心澹泊，蚤起事从容。文字元多累，功名是偶逢。行行邹鲁近，舍此适何从。
舟中题李龙眠画佛像歌
作者：陈廷敬
朝代：清
体裁：古风

龙眠画佛谁可摹，大等须弥细入无。三十二相信有诸，一相本无相乃殊。千幅轮文雁王绮，绀青宛转珂雪俱。耳门三昧讵易画，广长之舌声难呼。平生说法不闭口，一字未说惊万夫。师利再请遭佛诟，清凉台寺归来乎。居士作诗说法如，以诗观诗堪卢胡。船窗水急日已晡，微云澹月光模糊。高卧卷却龙眠图，前尘分别心不孤。
舟中题画
作者：陈廷敬
朝代：清
体裁：七言绝句

妙手勾吴设色工，沙明水暖翠浮空。扁舟便欲相从去，不道烟云是画中。
舟发潞河简同直诸公
作者：陈廷敬
朝代：清
体裁：七言律诗

解缆冰销及好春，碧琉璃净镜光新。别来官舍随渔舍，礼罢山神见水神。塞北几时今已老，江南有梦竟成真。连船拥楫相从处，应是三生未了因。
舟巾闻琴
作者：陈廷敬
朝代：清
体裁：五言律诗

倚桨绿波细，泠泠闻七丝。微风松定后，明月雁归时。谁以黄金错，饰兹桐树枝。伊余方晏寂，此理陶公知。
舟次杂咏四首·其一
作者：陈廷敬
朝代：清
体裁：五言绝句

京口至馀杭，河渠八百里。本为通舟船，分作溉田水。
舟次杂咏四首·其三
作者：陈廷敬
朝代：清
体裁：五言绝句

夜夜水上宿，识得水上趣。鸳鸯与鸬鹚，原在无人处。
舟次杂咏四首·其二
作者：陈廷敬
朝代：清
体裁：五言绝句

栽桑如插稻，溪上自成田。始信麻姑语，曾疑是浪传。
舟次杂咏四首·其四
作者：陈廷敬
朝代：清
体裁：五言绝句

三月吴兴守，千秋数首诗。苕溪与霅水，泪比岘山碑。
舟泊静海南四十里赠励南湖
作者：陈廷敬
朝代：清
体裁：五言律诗

君家河水上，数里惜王程。海色连津树，春流绕县城。樯乌归岸远，沙雁入云平。行漏迢迢夜，非关契阔情。
舟行
作者：陈廷敬
朝代：清
体裁：古风

舟行迷南北，杳杳信所适。但见东月生，银湾落帆席。回首软红尘，车马倦行役。及兹稍休驾，涉境喜地僻。浮家欲恣情，羁旅畏滞迹。遥看江雁过，高举云中翮。逝将跨黄鹤，观海先碣石。
舟行寄舍弟
作者：陈廷敬
朝代：清
体裁：七言律诗

乞得篷窗尽日留，今朝晴暖趁春游。一生阅世如窥牖，临老逢人解泛舟。别后无书题塞雁，行来有约寄沙鸥。凭君了却公家事，山水渔樵尽自由。
舟行晏坐即事
作者：陈廷敬
朝代：清
体裁：七言律诗

画舫乌樯宿霭晴，垆烟近接御香清。吉祥云里从容住，安稳光中自在行。水月似曾经梦寐，山河今已见空明。君恩载得舟船重，五日才为百里程。
船窗见月
作者：陈廷敬
朝代：清
体裁：五言律诗

岸马动如群，沙明曙色分。树迎前浦月，人卧半船云。雁影连朝尽，渔歌彻夜闻。篷窗开复掩，春思恐纷纷。
艾如张
作者：陈廷敬
朝代：清
体裁：乐府曲辞

艾而张罗，旌门萧萧。马鸣兽嗥于田，非好杀取，足盈大庖。白露下来，麋鹿始交。鹿有匹兮山有罗，吹声象匹鹿奈何。
节雁行
作者：陈廷敬
朝代：清
体裁：乐府曲辞

罗者获雄雁，雁活翎翅全。置之樊笼中，哀鸣欲有宣。每当秋春时，塞雁来翩翩。顾步忍长系，饮啄苟自存。赖彼牧竖儿，饲视两踰年。其秋其雌来，闻声于九天。夜半翔而下，悲吟何关关。以颈投笼中，咽吭交相缠。晨起人貾之，雁则双死焉。适予在史馆，有官屯民田。屯夫既来告，官因为予言。风檐展书坐，雁唳过前轩。听者尽讶叹，终朝掩遗编。思用厉坚操，作此节雁篇。
花月
作者：陈廷敬
朝代：清
体裁：五言律诗

对月但觉好，看花欲奈何。登楼还纵目，把酒复高歌。不畏风凉冷，能禁病折磨。青萝掩窗坐，宴息似山阿。
花朝寄阮亭
作者：陈廷敬
朝代：清
体裁：七言绝句

花朝往事梦魂遥，锁院重帘话寂寥。十五年来频聚散，今朝烟水是花朝。
芳树
作者：陈廷敬
朝代：清
体裁：乐府曲辞

芳树长摇摇，四边多烈风。黄鹄在其上，养子芳树中。寒影濯清露，羽毛亦不丰。托身宁非高，心欲陵苍穹。回头谓芳树，勿作风中蓬。大者拔本根，小能伤青葱。稀枝兼落叶，与子分西东。芳树谢黄鹄，此言何愚蒙。风来无时休，将吾谁适从。汝自慎身口，大造无全功。黄鹄举翅飞，携子蹑云踪。后来见芳树，低摧横烟空。
苑中次敦复韵
作者：陈廷敬
朝代：清
体裁：七言绝句

宝床食罢凤团清，绝胜仙人白石铛。除却进书帘下语，神霄肃穆不闻声。
苑中次韵孙树峰司成十首·其一
作者：陈廷敬
朝代：清
体裁：七言绝句

铁骑长征瀚海阴，归来水殿倚微吟。吾君文武超千古，方略流传自禁林。
苑中次韵孙树峰司成十首·其七
作者：陈廷敬
朝代：清
体裁：七言绝句

连朝风雨液池平，天意分明为洗兵。细札十行心万叠，谁言容易见时清。
苑中次韵孙树峰司成十首·其三
作者：陈廷敬
朝代：清
体裁：七言绝句

北窗午梦日初长，一枕松风自在凉。寄语陶公莫归去，心閒此地是羲皇。
苑中次韵孙树峰司成十首·其九
作者：陈廷敬
朝代：清
体裁：七言绝句

狼居胥是禁园山，池沼黄河水一湾。万里九边劳圣主，苑花开日不曾还。
苑中次韵孙树峰司成十首·其二
作者：陈廷敬
朝代：清
体裁：七言绝句

青田舞鹤字芳林，声在云霄不可寻。日日朝天平步到，自怜凡鸟是仙禽。
苑中次韵孙树峰司成十首·其五
作者：陈廷敬
朝代：清
体裁：七言绝句

情多想少渺难裁，身到烟霄尽处回。为问三山高几许，瀛洲行过是蓬莱。
苑中次韵孙树峰司成十首·其八
作者：陈廷敬
朝代：清
体裁：七言绝句

夜珠明月巧难移，况是江花上笔迟。奏进九霄天一笑，柳阴小立不多时。
苑中次韵孙树峰司成十首·其六
作者：陈廷敬
朝代：清
体裁：七言绝句

十丈开花玉井莲，退之新句斗芳妍。他时编入归田录，分与樵歌牧笛传。
苑中次韵孙树峰司成十首·其十
作者：陈廷敬
朝代：清
体裁：七言绝句

神龙矫矫在天门，紫雾彤池斗宿翻。茅屋近来多气象，箧中常有御书存。
苑中次韵孙树峰司成十首·其四
作者：陈廷敬
朝代：清
体裁：七言绝句

行近通明玉案边，回看下界渺云烟。怪来诸想随缘尽，身在清都兜率天。
苦寒出门怀荀少
作者：陈廷敬
朝代：清
体裁：七言律诗

多少无衣陌上人，乘车那惜出门频。自惊客路今年冷，谁见郊原十月春。风急不知黄叶尽，霜明欲称白头新。天公作意催吾老，相别相逢只怆神。
范彪西索题车驾西巡宠遇诗二首·其一
作者：陈廷敬
朝代：清
体裁：五言律诗

舜狩仍千里，尧文已六经。山林垂顾问，云鹤想仪形。洒翰超飞白，留题照汗青。归来属车上，犹指少微星。
范彪西索题车驾西巡宠遇诗二首·其二
作者：陈廷敬
朝代：清
体裁：五言律诗

大隐非丘壑，斯人应客星。行藏殊捧檄，勋业为传经。有道人师表，中郎世典型。衔来丹凤字，云气护山庭。
荀少近喜为诗日以示子遂忘羁旅之感即事写怀亦冀夫有进乎是而得诗人之意也
作者：陈廷敬
朝代：清
体裁：七言律诗

眼前念念迹皆陈，物候推移几故新。秀句自吟差有味，好书多读可忘贫。墙头青实全宜夏，屋角红花别似春。帘阁萦香清昼永，此时相对即离尘。
荅平定齐守
作者：陈廷敬
朝代：清
体裁：七言律诗

西来山驿停车日，回首并州又两年。岁暮怀人逢雨雪，天寒行部问耕田。政成神爵元堪下，旱后螟蝗剧可怜。尹铎昔曾勤保障，使君今比晋阳贤。
荆门驿
作者：陈廷敬
朝代：清
体裁：五言律诗

汉水不可涉，荆门齐鲁间。客行半春路，舟在九河湾。飞鸟目犹送，孤云心与閒。悠然川上兴，偃息想潺湲。
草堂
作者：陈廷敬
朝代：清
体裁：五言律诗

东风窗树外，吟望倚斜阳。万里惊春色，三年卧草堂。蚤花能破蕊，新柳忽成行。往日青门道，红芳压骕骦。
荒圃
作者：陈廷敬
朝代：清
体裁：七言绝句

斜阳荒圃古城西，荠麦霜苗细绿齐。百口凄凉宾客散，何人还解韭萍齑。
获鹿对月
作者：陈廷敬
朝代：清
体裁：五言律诗

今夜鹿泉月，闺中应再圆。光留长塞外，影断故山前。香雾含空色，清晖映独妍。别来小儿女，相忆在天边。
菊迟有作
作者：陈廷敬
朝代：清
体裁：七言律诗

去岁采花香汎酒，今年对酒菊迟回。欢凄蚤判心颜改，风雨将阑节序催。似向高秋坚壁垒，故教嫩蕊近尊罍。上林霜后稀游幸，应遣寒英细细开。
菊迟简钝庵
作者：陈廷敬
朝代：清
体裁：七言绝句

梧桐欲落拒霜催，斜日空庭雁影来。更有寒花知客意，篱边秋晚待君开。
菟耳山
作者：陈廷敬
朝代：清

马上卢龙塞，鸿边菟耳山。流云无定日，飞雨过重关。古木生空翠，孤峰点细斑。征途能暂息，绝顶一跻攀。
落叶
作者：陈廷敬
朝代：清
体裁：七言绝句

红墙杨柳夹城头，落叶西风满径幽。夜度玉桥秋色远，清波明月送深愁。
蒋南沙宫赞画红墙下小槐树
作者：陈廷敬
朝代：清
体裁：古风

飘飖尘外迹，清赏寄草木。迢迢红墙阴，芳树骋幽瞩。天秋众卉凋，见此生意足。风叶留馀暄，霜馀洒新绿。琐窗展书人，写生盈简牍。委身垂华缨，结念同林谷。持画对芳树，宛在山涧曲。
蒋山
作者：陈廷敬
朝代：清
体裁：五言律诗

蒋山行处是，碧玉削芙蓉。一别清溪曲，云岚隔几重。风林前浦笛，烟寺远江钟。似有神灵语，他年访旧踪。
蒲生行浮萍篇
作者：陈廷敬
朝代：清
体裁：乐府曲辞

浮萍东西流，离离青蒲间。小年事君子，不知心所欢。锦衾生恐慄，半臂承夜寒。恪勤在妇道，冰雪洒肺肝。霜天弄机杼，缲丝织缣纨。充君下体服，自顾衣裳单。米盐碎小务，家室粗以完。慊慊三十载，一日无欢颜。容色不再好，罪尤诚有端。故人足可弃，新人亦可怜。人谁不娶妇，君家妇良难。新人不待故，闻声发永叹。蒲生何离褷，浮萍何汍澜。此曲不可竟，曲竟增悲酸。
蒿里行
作者：陈廷敬
朝代：清
体裁：乐府曲辞

青青松柏原，郁郁古蒿里。留待市朝人，容华谢桃李。桃李春光摇曳时，东风未老已先悲。虫蚀叶，雨摧枝，成阴结子难豫知。人生朝露日易晞，满堂欢笑翻涕洟。言驾幽山去，亲戚相攀追。遗君旧剑佩，卷君旧罗帏。清酒安可酌，馀阁空盈卮。狐兔夜深语，宾朋四散归。各各有一日，不必相歔欷。蒿里路远在，百年近旦暮。生时不自纵意乐，坐见春花委芳树。
蓟北门送人
作者：陈廷敬
朝代：清
体裁：五言律诗

言从龙尾下，系马此荒村。海日辽西路，天风蓟北门。塞山木落远，沙野雁飞昏。余亦茫茫客，离心安可论。
蓼花
作者：陈廷敬
朝代：清
体裁：五言律诗

临砌妨檐短，秋来袅袅长。绿捎新雨霁，红透晚风凉。野水芦花外，江村竹筱傍。只应伴笭箵，系艇近斜阳。
虎丘不及吊汪钝翁归次广陵闻蛟门墓在平山堂侧亦不得一往志感二首·其一
作者：陈廷敬
朝代：清
体裁：七言绝句

宿草春风几度青，江东耆旧总飘零。谁知此日孤舟泪，并在山阳笛里听。
虎丘不及吊汪钝翁归次广陵闻蛟门墓在平山堂侧亦不得一往志感二首·其二
作者：陈廷敬
朝代：清
体裁：七言绝句

烟月扬州梦里缘，故人精爽自依然。回车何处平山路，腹痛当时语浪传。
虎丘五绝句 其一 云岩寺
作者：陈廷敬
朝代：清
体裁：七言绝句

云根拔地玉琅玕，锁向松门浸碧澜。深掩青山遮绿水，只因多著画阑干。
虎丘五绝句 其三 短簿祠
作者：陈廷敬
朝代：清
体裁：七言绝句

短簿祠荒春草新，东亭往迹久成尘。能令公喜令公怒，怜尔当时好事人。
虎丘五绝句 其二 生公讲堂
作者：陈廷敬
朝代：清
体裁：七言绝句

一字何曾道著来，拈花世界又花开。谁知一片千人石，日日生公坐讲台。
虎丘五绝句 其五 千顷云
作者：陈廷敬
朝代：清
体裁：七言绝句

绣出春畦映水文，菜花黄尽绿阴分。无边无碍虚明相，万顷波光万顷云。
虎丘五绝句 其四 颜鲁公刻石
作者：陈廷敬
朝代：清
体裁：七言绝句

鲁公书翰自通神，泼墨云山迹尚新。清远仙人曾不死，应同尘世历周秦。
虎坊南别墅健庵招同西溟竹垞燕集
作者：陈廷敬
朝代：清
体裁：古风

掩关过春风，吟讴害寝食。朋游岂不佳，旧故颇遁匿。类别微尚殊，懒性况偪侧。夫君磊落人，二子不雕饰。折简呼相从，高楼展颜色。槛牖俛远林，寻尺纳众域。野桃敛缬红，坛树积铁黑。杳窱初来径，欲记自闵默。廊回惜行深，石危讶步仄。群峦像荦峃，交檐解掎踣。饮酣屏惆怅，语欢露挺特。外俗誓早捐，幽清幸两得。惩忿除咿嚘，为乐争晷刻。虚亭改斜影，昏鸟接归翼。夜魄栖空窗，醉歌写胸臆。
蚤春因钱越江宫洗寄杨玉符编修
作者：陈廷敬
朝代：清
体裁：七言律诗

直草词头日未閒，怀人亦在簿书间。星霜万里音难寄，雨雪高城雁又还。往事梦魂铃索地，春光杨柳玉门关。边沙争遣蛾眉老，五叶灵根解驻颜。
蚤春实录馆呈素存编修
作者：陈廷敬
朝代：清
体裁：七言律诗

两朝金鉴在銮坡，春色东来王气多。苑里莺花新岁月，眼中松杏旧山河。直庐风雨分藜火，散帙缣缃映玉珂。香案前头亲授简，曲江风度好谁过。
蚤春局中感成
作者：陈廷敬
朝代：清
体裁：七言律诗

苑树轻烟已郁葱，玉霄散吏閤门东。日疏直草官真旷，月有餐钱橐未空。辇路三年春色里，家山千里夕阳中。承恩终乏涓埃报，老大从教叹转蓬。
蚤春有怀同馆诸公
作者：陈廷敬
朝代：清
体裁：七言律诗

往事凄凉供奉秋，明光晓蹋记同游。衣冠诸子今谁在，昏宦三生可自由。迟日燕莺京陌路，东风花柳故园楼。年华几度垂垂老，揽镜潘生欲白头。
蚤春简羡门少宰
作者：陈廷敬
朝代：清
体裁：七言律诗

弹铗相从少壮游，班荆斜日玉山秋。春风几度过燕市，明月依然在蓟楼。八代文章官吏部，汉朝经术爵通侯。与君小别朝元会，每诵新诗断旧愁。
蚤春虎坊南墅忆旧游怀徐尚书寄朱检讨
作者：陈廷敬
朝代：清
体裁：七言律诗

杜曲园林一水滨，旧游风景十年频。江山不负羊裘客，城郭谁知鹤背人。草色淡烟龙紫陌，柳条轻雨洗红尘。刘郎前度看花在，却为愁多赋早春。
蚤春西便门即目
作者：陈廷敬
朝代：清
体裁：五言律诗

别久西郊路，三年复此行。城长归鸟蚤，山远落霞平。燕麦春泥坼，桃花冻蕊生。高梁桥外水，犹似去时清。
蚤秋苑中入直
作者：陈廷敬
朝代：清
体裁：古风

晓行原上村，不觉秋已至。遥遥入清晖，忽见山际寺。
蚤行
作者：陈廷敬
朝代：清
体裁：七言律诗

雨过廉纤漏点频，火销香冷睡初匀。当关月出呼残梦，倚枕鸡号送晚春。杨柳渐逢官绿暗，杏花何处野红新。蚤行只似婆娑意，解作禁愁耐事人。
蚤行忆石闾
作者：陈廷敬
朝代：清
体裁：七言绝句

梦回钟漏客心阑，马首惊沙扑面寒。只似石闾风雪路，不知春晓在长安。
蚤赴内直同贻上
作者：陈廷敬
朝代：清
体裁：七言绝句

杨柳红墙映碧波，月明骑马共婆娑。不知玉漏添如许，秋水潺湲一夜多。
蚤起送王生君擢还太原
作者：陈廷敬
朝代：清
体裁：五言律诗

霜风伺我出，布被且相温。窗月白复暗，壁灯明暂昏。流尘空客馆，落木满关门。归去情犹尔，天涯安可论。
蛟门见和复次前韵三首·其一
作者：陈廷敬
朝代：清
体裁：古风

邈矣燧人氏，实始命四佐。譬彼构广厦，程材市其货。匠伯引绳墨，杗桷中细大。萧萧栎社木，轮囷空偃卧。谁能为牺尊，青黄光照座。同生天宇内，如蚁共在磨。来风一披拂，沃若青阳过。请君聆此歌，意卑非寡和。
蛟门见和复次前韵三首·其三
作者：陈廷敬
朝代：清
体裁：古风

驷不及吾舌，遂为添足蛇。茹之则逆已，吐之谁可遮。不知汪夫子，背面谓我何。六街渐镫火，儿鼓已竞哗。且为犀首饮，不学渔阳挝。君看如眉月，清影又复斜。良辰难合并，一笑无蹉跎。吟诗自喁噞，轩轾谢众誇。
蛟门见和复次前韵三首·其二
作者：陈廷敬
朝代：清
体裁：古风

鶀雁綪缴疾，罗鸗鼓�迟。黄鹄游万里，一举何能追。井䵷笑东海，鰌鲦安津涯。长蛟在泥滓，云雨贵及时。丈夫自龃龉，奚能事甘肥。一脔食海鸟，顾视增忧悲。盳洋见渚崖，潎潎将焉辞。愿为逍遥游，无使翎羽衰。
蜀山
作者：陈廷敬
朝代：清
体裁：古风

广陵亦屡宿，不到平山堂。蜀冈如梦寐，归来心傍徨。蜀山山磊磊，蜀山湖洋洋。蜀山万丈青城长，花明玉洞云锦张。峨眉插天两相映，仙经地志不可详。此山似是巨灵开凿时，残峰断岭分携将。东置汶田西维扬，汶水连绵浩淼茫。洒作云海东边窈窕色，岩岫喷薄天门傍。天门高高日观远，我欲登之日已晚。此山此湖难久留，丁东玉漏催方舟。仙人骑羊跨白鹿，云中笑我来迟去何速。空负青霞赏，遥谢紫芝曲。朱颜白发已如斯，归向茅堂卧幽谷。
行庐赠张上舍琇瞻敦复尚书犹子也
作者：陈廷敬
朝代：清
体裁：古风

行庐周微垣，索铃连禁筦。张公江海姿，鱼带必双绾。匿床非浩然，伴直得小阮。森如玉树质，会是竹林选。钓车吾方营，刑柄讵当揽。谒谢上东门，经过华阳馆。瞥然见公子，耳目顿清远。野花红始然，园果绿何纂。山鸟嘤其鸣，林风泠逾善。欲别上马迟，垂鞭不觉缓。
衡素虞箴试国子皆第一
作者：陈廷敬
朝代：清
体裁：七言绝句

玉脍金齑忆故乡，机云入洛有辉光。并将海日江春句，写入燕公政事堂。
衰老
作者：陈廷敬
朝代：清
体裁：五言律诗

太平好时节，衰老意多违。身世何飘泊，人天有是非。孤鸿还自去，乳燕各分飞。物理真难问，吾生安所归。
西原与友人二首·其一
作者：陈廷敬
朝代：清
体裁：七言绝句

过雨残霞一闪明，夕阳林影路回萦。劝君莫向城中去，且听黄鹂三两声。
西原与友人二首·其二
作者：陈廷敬
朝代：清
体裁：七言绝句

暝宿烟村生远情，野亭客梦几回惊。松窗常有潇潇响，不辨松声是雨声。
西山归憩西樵门外杂记游事
作者：陈廷敬
朝代：清
体裁：古风

山行意轩然，不复肯慵惰。同来尽所亲，幽探亦屡作。友生各有适，语默相答和。大儿学阿爷，吟诗勤自课。小儿十龄许，能骑骏马大。回策已如萦，历块欲扬堁。未忍斥轻肥，一哂衰颜破。草庵具野餐，归路发清饿。乍辞山泉甘，颇怯尘羹涴。怖鸽晨不鸣，苍蝇晚相过。攘攘浮埃间，掩耳但困卧。
西山道中作二首·其一
作者：陈廷敬
朝代：清
体裁：古风

我筑晚晴台，以瞰西山故。明灭岭上霞，依微岩际树。未解尘鞅缘，遥寄邱中趣。埤墉仰樵踪，帘阁俛鸟路。游思娱清晖，清晖时一遇。川长限无梁，彩云不可度。振衣寒松岭，税驾流泉处。良游勿蹉跎，岁月易迟暮。旅行循烟村，幽探散沙鹭。台高辍回眺，山近展徐步。二客俨能从，英流况厨顾。既同西园游，时吟晚晴句。石栏点笔人，空翠没巾屦。
西山道中作二首·其二
作者：陈廷敬
朝代：清
体裁：古风

昔与王侍郎，受诏并为诗。兼徵夙所制，君进西山辞。兹访山中胜，因以此卷随。凉风开箧笥，山鬼来潜窥。四顾旧所历，苍茫多路岐。侍郎既特达，拙疾予栖迟。山水自陶写，猿鹤相攀追。离鸿过我前，鸣声何苦悲。往时山游人，北宋与南施。文采今已矣，大雅将在谁。荒途披蔓草，空谷罗华滋。行行骋远步，言近兹山陲。
西斋游城西南诗三首余见之因亦往游焉次韵有作 其一 吕仙祠
作者：陈廷敬
朝代：清
体裁：古风

访古怅秋城，寻幽快仙阁。即无黄鹤飞，时见白云落。未能餐烟霞，且欲饱蔬藿。天人不可攀，三复岩上作。
西斋游城西南诗三首余见之因亦往游焉次韵有作 其三 陶然亭
作者：陈廷敬
朝代：清
体裁：古风

野水延清晖，寺亭豁远趣。烟流钟随殷，袅袅落岩树。声闻竟何归，尘影此暂聚。山僧习辟支，吾向大乘住。
西斋游城西南诗三首余见之因亦往游焉次韵有作 其二 黑龙潭
作者：陈廷敬
朝代：清
体裁：古风

萧萧芦苇花，奈此凉风夕。沙水入秋清，松云近潭黑。朅来见海眼，神龙所窟宅。频年祷祀稀，悯我田畯厄。
西楼怀潜庵时为先生较勘文集
作者：陈廷敬
朝代：清
体裁：五言律诗

多病兼愁思，登临每独来。孤云一飘渺，万里共裴褢。文字堪心得，风尘暂眼开。顿忘形气小，空阔坐悠哉。
西湖八首·其一
作者：陈廷敬
朝代：清
体裁：七言绝句

不愁平展涟漪水，最爱斜堆断续山。谁识天公才思好，留将诗画与人间。
西湖八首·其七
作者：陈廷敬
朝代：清
体裁：七言绝句

放鹤亭边鹤未回，水禽相对不嫌猜。门前来往孤山下，三日鸬鹚日日来。
西湖八首·其三
作者：陈廷敬
朝代：清
体裁：七言绝句

一水孤山未觉遥，梦中竹阁雨潇潇。乐天院里无人到，应恐清都误早朝。
西湖八首·其二
作者：陈廷敬
朝代：清
体裁：七言绝句

江东北固与西湖，好景天然两画图。霜竹已非刘氏宅，湖山留得一林逋。
西湖八首·其五
作者：陈廷敬
朝代：清
体裁：七言绝句

自识为农气味长，伴他虾舍与渔庄。六桥花柳无閒地，犹有人家几树桑。
西湖八首·其八
作者：陈廷敬
朝代：清
体裁：七言绝句

看尽江潮与海潮，湖心小驻似金焦。篮舆早趁扁舟道，回首閒情在断桥。
西湖八首·其六
作者：陈廷敬
朝代：清
体裁：七言绝句

欲尽江山未却回，钱塘波浪雪成堆。西泠桥外汀洲路，为看江潮昨日来。
西湖八首·其四
作者：陈廷敬
朝代：清
体裁：七言绝句

漫将往事说钱镠，陌上花飞似汴州。我向西湖湖里住，不须更上望湖楼。
西湖同京江先生宿玛瑙寺
作者：陈廷敬
朝代：清
体裁：七言律诗

碧峰削玉插云浮，明镜湖光净不流。云水到来如昔梦，波涛涉后见虚舟。山人有约迟归鹤，野客忘机狎白鸥。一片閒心天付与，烦公时廑庙堂谋。
西湖月夜
作者：陈廷敬
朝代：清
体裁：五言律诗

湖上见新月，窈窕清波间。渐明烟际寺，半影窗中山。漠漠渚花落，萧萧林木閒。云阴入早夏，顿觉春光还。
西湖诗查德尹太史见和出入怀袖已逾一载赠处之义情不能已叠韵奉詶八首·其一
作者：陈廷敬
朝代：清
体裁：七言绝句

把君诗句一开颜，梦里烟波别后山。近日心情还似旧，西湖风月软红间。
西湖诗查德尹太史见和出入怀袖已逾一载赠处之义情不能已叠韵奉詶八首·其七
作者：陈廷敬
朝代：清
体裁：七言绝句

才踏金坡春草回，荷衣争遣野人猜。花砖鬓影髼松甚，傥趁朱颜合早来。
西湖诗查德尹太史见和出入怀袖已逾一载赠处之义情不能已叠韵奉詶八首·其三
作者：陈廷敬
朝代：清
体裁：七言绝句

孤桨扁舟路转遥，濛濛烟雨水潇潇。白公堤向苏堤去，不看湖山趁早朝。
西湖诗查德尹太史见和出入怀袖已逾一载赠处之义情不能已叠韵奉詶八首·其二
作者：陈廷敬
朝代：清
体裁：七言绝句

二州连守为江湖，一笑苏公蓑笠图。君是玉堂天上客，也因云水羡林逋。
西湖诗查德尹太史见和出入怀袖已逾一载赠处之义情不能已叠韵奉詶八首·其五
作者：陈廷敬
朝代：清
体裁：七言绝句

雨叶烟枝树短长，南屏西畔水云庄。不因桃李缘堤好，自爱闲闲十亩桑。
西湖诗查德尹太史见和出入怀袖已逾一载赠处之义情不能已叠韵奉詶八首·其八
作者：陈廷敬
朝代：清
体裁：七言绝句

孝然石室对江潮，仙去名山尚属焦。记得与君离别地，段桥应唤作查桥。
西湖诗查德尹太史见和出入怀袖已逾一载赠处之义情不能已叠韵奉詶八首·其六
作者：陈廷敬
朝代：清
体裁：七言绝句

拄笏看山杖策回，湖光裂帛涌成堆。凭君莫道西湖好，自有西山爽气来。
西湖诗查德尹太史见和出入怀袖已逾一载赠处之义情不能已叠韵奉詶八首·其四
作者：陈廷敬
朝代：清
体裁：七言绝句

过江南渡与钱镠，历历皇舆属帝州。君向回銮亭北望，望湖楼是望京楼。
西湖重宿玛瑙寺
作者：陈廷敬
朝代：清
体裁：七言律诗

放鹤亭边处士家，依然禅榻傍烟霞。地幽山色临窗近，径转湖光入寺斜。香阁遥飞三竺雨，画帘高捲六桥花。门前鸥鸟如曾识，相伴寒云宿晚沙。
西谯门书怀
作者：陈廷敬
朝代：清
体裁：七言律诗

出郭烟云照眼新，软红回首隔流尘。一年好景逢春色，万事今生让古人。老治文书成底事，倦游花鸟恐伤神。低回百计输行乐，历落嵚崎寄此身。
西谯门外台上登眺
作者：陈廷敬
朝代：清
体裁：五言排律

斜日横门道，西风客思豪。古台临大漠，秋色满平皋。树点烟村小，云连粉堞高。野花迷戍垒，寒水落城壕。凉冷犹悲角，羁孤且浊醪。阙楼衔暮景，回马兴萧骚。
西陂歌八首送牧仲太宰致政还商丘·其一
作者：陈廷敬
朝代：清
体裁：七言绝句

将归不作送行诗，说著青山惹梦思。才渡黄河人未远，午亭沁水接西陂。
西陂歌八首送牧仲太宰致政还商丘·其七
作者：陈廷敬
朝代：清
体裁：七言绝句

文雅台边大树枝，绿阴春长草离离。桐圭世及唐封远，到日先看贾至碑。
西陂歌八首送牧仲太宰致政还商丘·其三
作者：陈廷敬
朝代：清
体裁：七言绝句

城郭人呼垤泽门，归来行马旧犹存。回思赫赫宗周业，微子千秋有裔孙。
西陂歌八首送牧仲太宰致政还商丘·其二
作者：陈廷敬
朝代：清
体裁：七言绝句

正忆西陂隔翠微，网鱼刈麦弄晴晖。明农却笑鹰扬老，罢钓河边不见归。
西陂歌八首送牧仲太宰致政还商丘·其五
作者：陈廷敬
朝代：清
体裁：七言绝句

赤松黄石有前期，人似留侯更莫疑。错比渭滨归去晚，年来未及钓璜时。
西陂歌八首送牧仲太宰致政还商丘·其八
作者：陈廷敬
朝代：清
体裁：七言绝句

堂开五老杜祁公，八十年时当老翁。且待潞公九十外，我来并驾谒高嵩。
西陂歌八首送牧仲太宰致政还商丘·其六
作者：陈廷敬
朝代：清
体裁：七言绝句

细雨为霖知好春，东阡南陌指平津。亳丘遗老欣相语，公是商家梦里人。
西陂歌八首送牧仲太宰致政还商丘·其四
作者：陈廷敬
朝代：清
体裁：七言绝句

铁石心肠赋最奇，宋公池馆早梅时。朝来睡稳苑檐日，看罢南枝见北枝。
见同年潘岸谷比部讯屠给谏芝岩
作者：陈廷敬
朝代：清
体裁：七言律诗

细柳新蒲绿映空，曲江花有几枝红。皇家一榜四百士，白首相知六七公。海上故人如梦里，蓟门落月满楼中。逢君旧忆铜龙事，左掖清阴入院桐。
见月
作者：陈廷敬
朝代：清
体裁：七言绝句

半月辞家见月圆，更过半月又新年。来时池上松间影，曾照高楼夜未眠。
见月
作者：陈廷敬
朝代：清
体裁：古风

夏云如水交横过，上有明月新嵯峨。我欲弄月乘轻波，青天无梁风浪多，陵风一举君谓何。
观汶水南北分流处
作者：陈廷敬
朝代：清
体裁：古风

昨行天津北，汶水东流出。今行济宁北，汶水西流发。西流来不近，及此初荡潏。南北忽分流，北三分南七。投木柹试之，其数不一失。悠悠百年后，此岂有牵率。缅想开凿人，用意必祗栗。凭之俨有神，不匮复不溢。利涉通湖江，仓庾卫京室。盈盈一水间，伴我已廿日。往路幸相从，溯洄犹未毕。有情若汶水，生理向君说。老夫今老矣，往往情怀恶。晨夕亦已久，君应悉本末。使我饮水心，即事自欣悦。
观物
作者：陈廷敬
朝代：清
体裁：五言律诗

萧条观物意，又迫岁寒心。旅燕飞难定，哀蝉响易沉。晚霞犹闪闪，列宿已森森。流影看残月，迢遥堕远林。
觅舆从不得偶作
作者：陈廷敬
朝代：清
体裁：七言绝句

跳浪群儿自簸颠，如山两足步难前。路长欺我太无力，回首沙堤亦枉然。
觉华岛
作者：陈廷敬
朝代：清
体裁：七言律诗

昔闻沧海东南外，今见丹梯咫尺间。孤岛拍浮万里水，夕阳缥缈三神山。蜃楼云雾连空幻，贝阙蛟龙碍往还。最讶根蟠无厚地，忘情不觉在人寰。
角山赠程淄川
作者：陈廷敬
朝代：清
体裁：古风

昔我出关东，登望关门楼。群山连波涛，腾涌天龙游。长城为鳞鬣，角山为舌喉。尾蟠荒陬外，首注大海头。高亭冠山巅，步櫩俯沧洲。程生杰雄人，翱翔夫旧邱。蓬莱与方丈，眼底自拍浮。缥缈三神山，脱躧万户侯。奚为客京辇，游戏驱羸驺。关楼留我诗，君归试一讴。
记梦
作者：陈廷敬
朝代：清
体裁：七言绝句

春风南浦柳条閒，别久离魂黯自还。梦断桑乾呜咽水，车轮才过磨儿山。
记梦
作者：陈廷敬
朝代：清
体裁：五言绝句

梦与故人语，同在南水头。觉诵故人诗，泪添清波流。
讱庵立春日再叠前韵次答
作者：陈廷敬
朝代：清
体裁：七言律诗

险韵从兹盍去诸，悬河泻水想难除。偶然节物供题句，终古斋名有读书。红蓼绿蒿生尚细，宫花幡胜剪能如。巳过春酒黄柑会，与数交游晤合疏。
讲筵赐紫貂文绮白金恭赋三首·其一
作者：陈廷敬
朝代：清
体裁：七言律诗

去岁含毫侍玉墀，锦裘天上拜恩时。衣冠曙色交龙衮，鹓鹭春温集凤池。禁殿久依簪笔地，直庐重咏赐貂诗。微劳一发何曾效，轻暖频年愧圣慈。
讲筵赐紫貂文绮白金恭赋三首·其三
作者：陈廷敬
朝代：清
体裁：七言律诗

荣光赐予报重重，内里分金敕禦冬。赤县尚镌初进字，瑶函才启御前封。记恩未忍输泉布，索米从教罄釜钟。不羡长卿工卖赋，腐儒执简庆遭逢。
讲筵赐紫貂文绮白金恭赋三首·其二
作者：陈廷敬
朝代：清
体裁：七言律诗

紫缬青绫出尚方，恩深奏谢閤门傍。机丝巧度金梭月，刀尺频沾锦绮香。袖拂螭头垆气暖，步随龙尾佩声长。许身衮职无能补，空睹宫衣满箧箱。
论晋中诗人怀天章
作者：陈廷敬
朝代：清
体裁：古风

摩诘秀千叶，柳州俨天人。义山最崛起，流别自有真。上下五百载，遗山接清尘。自馀诸作者，海山罗奇珍。尝鼎分一脔，已足甘喉唇。鄙人老无学，枌榆私所亲。岂惟乡里贤，名与天壤新。我初慕圣道，矫首思河津。缅维三千篇，删述垂千春。大雅久凋丧，风流随波沦。昔者卜子夏，论诗河之滨。沿洄溯洙泗，馀润沾穷鳞。文章宁小技，矩矱存先民。以兹慰衰晚，奋翼攀凤麟。既得金鹅子，刮眼辨玉珉。子居玉溪上，义山旧卜邻。况复龙门峻，岧峣临高旻。执鞭今所愿，参驾岂同伦。蚍蜉与大树，天赋理则均。撼之适足笑，安分不失身。扁舟阻千里，寸心无由申。所期乡国间，诗教还清淳。
访戴家圃留题
作者：陈廷敬
朝代：清
体裁：五言律诗

我爱戴颙宅，春风一径斜。城中得流水，幽处见桃花。古石滋青藓，高亭映晚霞。王孙随意住，芳草不离家。
诏以廷敬昔未至湖上命出观一日玉书臣揆叙并同即事恭纪
作者：陈廷敬
朝代：清
体裁：七言绝句

海山恩泽到樵渔，处处香花祝帝图。若问浙西名胜地，韬光过后是西湖。
诗叠蒙圣恩奖赏每聆天语感激之下涕泪零落累日愧悚恭纪以诗
作者：陈廷敬
朝代：清
体裁：七言律诗

衰钝何堪感至尊，频蒙激赏是殊恩。抛残绮语文焉用，老罢丹心事可论。一饭不忘如杜甫，平生无憾胜虞翻。传閒多恐遗青史，留取新诗示子孙。
读汉书二首·其一
作者：陈廷敬
朝代：清
体裁：七言绝句

酒半骊驹鼓吹声，阿谁结袜向王生。儿童项领公然就，何况常遭跨下行。
读汉书二首·其二
作者：陈廷敬
朝代：清
体裁：七言绝句

自表门徒为李膺，故人相遇避孙弘。可怜赫赫张京兆，曾似将军过灞陵。
读顾亭林先生日知录是潘次耕刻于闽中者却赠
作者：陈廷敬
朝代：清
体裁：五言律诗

遗文编旧录，制述继吾徒。诗乐吴公子，风骚楚大夫。閒情穷海峤，清论满江湖。万里山川路，离情似昔无。
谱牒后书
作者：陈廷敬
朝代：清
体裁：古风

侧闻长老训，诸祖称豪贤。披籍阅往代，叹息良复然。诫词炳星日，志气薄云天。处士及吏隐，一一皆可传。淳休被邑里，声华如蝉联。缅维卜东庄，始自宣德年。耕稼三百载，风义桑梓前。小子耻甘肥，食利忘所先。惕然从中惧，勖哉以无愆。
谷城山在东阿东北五里
作者：陈廷敬
朝代：清
体裁：古风

子房年少时，击秦博浪中。亡匿游下邳，折节圮上翁。期后十三载，相见谷城东。伏腊祠黄石，此义千古雄。昔梦黄鹤客，绸缪蓬莱宫。亦有山泽约，俟我乎河嵩。河嵩不可到，谷城访遗踪。扁舟渺然去，但见烟濛濛。
豆叶
作者：陈廷敬
朝代：清
体裁：古风

我家溪谷间，隘狭砠田多。细岑驱羸牛，如蚁缘嵯峨。高秋八九月，豆叶纷交加。妇子散丘野，采撷穷烟萝。盛之维筐莒，湘之匪咸鹾。菹之老瓦盆，濯之清流河。洁比金薤露，美如琼山禾。条枚感时节，调饥发吟哦。
豫章行
作者：陈廷敬
朝代：清
体裁：乐府曲辞

秋风吹白杨，摇摇豫章山。落叶辞本根，随风不复还。男儿远别离，戚戚成颓颜。跳丸有迅晷，逝波无停川。生短嗟世长，何况寡所欢。贤圣齐穷达，流坎天命然。委顺全远节，去日难重攀。介福自已求，鬓发谁令斑。
贻上湘北同游放生池作
作者：陈廷敬
朝代：清
体裁：古风

王生矫矫殊绝伦，李生气骨何嶙峋。高秋风日稍晴美，出游得与二子频。城南沧池郁漭沆，彷佛置我江湖滨。云栖弟子真隐沦，闭关书坐净六尘。猛兽不搏鸷鸟伏，敕龙取水沾枯鳞。灵鸡喔咿铃磬寂，白兔扑朔当阶驯。世上网罟足怖骇，尔曹此地娱秋春。可怜四海数兵革，感事触物含悲辛。天狗堕地走郊野，熊貔豺虎生攫人。苍生性命等蝼蚁，刀俎往往屠麒麟。吾衰念此涕沾臆，买放虫虾随细民。两生才可登要津，向我肝胆倾轮囷。会当万里策骥足，努力斯世谋致身。
赋得心清闻妙香
作者：陈廷敬
朝代：清
体裁：七言律诗

南华近在赞公房，一水曹溪接混茫。曲径行随花气远，画帘相对篆烟长。曼陀雨遍诸天会，薝卜春深选佛场。解道音闻清净地，色空空色本无香。
赋得扬州郭里暮潮生
作者：陈廷敬
朝代：清
体裁：七言绝句

昨辞瀛海水迢迢，直到扬州见暮潮。闻道仙人在方丈，竹西晨过夜枫桥。
赐五台山新贡天花恭纪
作者：陈廷敬
朝代：清
体裁：七言律诗

珍蔬远贡自瑶岑，翰墨亲题赐禁林。三殿恩颁天上蚤，九重封送御前深。含风玉蒂香仍动，映日金茎露未沉。退食和羹添味美，盐梅还欲效馀箴。
赐人参恭纪
作者：陈廷敬
朝代：清
体裁：七言律诗

赐观植本几人存，五叶三桠记细论。筋力已衰逢大药，生成难报是皇恩。未随芝草和金七，先映椒花上玉樽。曾说紫团闻父老，新传盛事到山村。
赐御书恭纪二首·其一
作者：陈廷敬
朝代：清
体裁：七言律诗

行尽金坡近玉清，牙签绨几影纵横。瑶笺露湿宸章润，宝墨香含御气清。霞起云蒸同日丽，珠联璧缀自天成。万几宵旰逢时暇，惟有书奁适圣情。
赐御书恭纪二首·其二
作者：陈廷敬
朝代：清
体裁：七言律诗

天藻真题龙凤署，玉堂今刻御书碑。日星文曜施丹地，云汉乾光照赤墀。亲见骊珠初迸落，捧来鸾纸正淋漓。流辉馆阁传青简，忝窃儒臣际会奇。
赐文雉恭纪四首·其一
作者：陈廷敬
朝代：清
体裁：七言绝句

旌门尾扇羽林兵，竟为斟羹校猎行。回辇九天先奏进，亲调玉膳慰慈情。
赐文雉恭纪四首·其三
作者：陈廷敬
朝代：清
体裁：七言绝句

三面亲驱祝网归，锦禽宣赐有光辉。饔人未拟鸾刀割，曾近君王玉辔飞。
赐文雉恭纪四首·其二
作者：陈廷敬
朝代：清
体裁：七言绝句

射声一矢叠霜空，万岁齐呼羽仗中。陈宝祠前休怅望，官家己并得雌雄。
赐文雉恭纪四首·其四
作者：陈廷敬
朝代：清
体裁：七言绝句

尚方笔札大官餐，珍赐时颁出上阑。绣臆花铺金络马，分明誇向路人看。
赐樱桃
作者：陈廷敬
朝代：清
体裁：七言绝句

清晓朱樱进内园，每从丹禁饫频繁。云霞百子池头色，风露三霄殿上恩。
赐玻璃器大小十四恭纪
作者：陈廷敬
朝代：清
体裁：七言律诗

春冰未泮玉敲坚，赐出玻璃世罕传。虚白贮来皆万象，清微携得自三天。如游佛国琉璃界，不费公家帑藏钱。归路彩云先满舍，盆瓶处处日华圆。
赐石榴子恭纪
作者：陈廷敬
朝代：清
体裁：七言律诗

仙禁云深簇仗低，午朝帘下报班齐。侍臣蚤列名王右，使者曾过大夏西。安石种栽红豆䓻，火珠光迸赤玻瓈。风霜历后含苞实，只有丹心老不迷。
赐砥石砚恭纪
作者：陈廷敬
朝代：清
体裁：七言律诗

王气留京奕叶隆，五丁遗石自鸿濛。削成宝砚天开辟，制出文思帝化工。玉几依光加洗濯，清班分赐并磨砻。承恩真比丘山重，岁岁三呼万岁嵩。
赐船恭纪
作者：陈廷敬
朝代：清
体裁：七言律诗

舟航利涉是殊荣，特赐还劳记主名。此去真从天上坐，多时偏诈御前行。春山春水年年好，江草江花处处生。不为勤民叨法从，烟波空有叩舷情。
赐衣二首·其一
作者：陈廷敬
朝代：清
体裁：七言绝句

天机云锦帝垂裳，解赐丹霄黼座旁。不是裁缝收在笥，玉篝新染蚤时香。
赐衣二首·其二
作者：陈廷敬
朝代：清
体裁：七言绝句

碧纱针缕海图明，垂领萧萧素发惊。天上著来人欲老，不禁清泪却沾缨。
赐观人参植本应制
作者：陈廷敬
朝代：清
体裁：七言绝句

三桠玉蕊三珠树，五叶铜池五色云。不是乍从天上见，多应空向世间闻。
赐观御制诗
作者：陈廷敬
朝代：清
体裁：五言排律

圣母欢清暇，天王奉豫游。龙光扶翠辇，凤藻丽皇州。巡省经过处，篇章次第留。霜钟深殿晓，丹叶禁门秋。绣毂环千骑，金鞍从列侯。山川为别苑，笳鼓在行驺。九塞连军戍，三河抱县楼。帷宫朝警跸，星漏夜移筹。缥缈中盘寺，登临最上头。古台传舞剑，重岭应鸣虬。碣石边云合，卢龙海气浮。望陵松柏远，荐寝鼎湖幽。风雨开旄钺，乾坤正冕旒。羽林严伏谒，仙仗迥含愁。寒路回芝盖，温汤驻采斿。阳和长不减，功化邈难俦。红槛氍毹帐，黄帘玳瑁钩。湿花漂砌近，香草映波流。玉甃连阿阁，瑶池到十洲。起居陪大驾，符瑞出灵湫。万寿慈宁膳，清躬飨庙羞。往来见诚孝，制述必殊尤。毫翰乾文焕，诗思溟渤搜。虚怀蒙宠问，忭舞答神庥。
赐貂蟒朝衣一袭
作者：陈廷敬
朝代：清
体裁：七言律诗

恩颁未了趁鹓行，又见辉煌下建章。内制蚤铺新样锦，赐衣久染旧垆香。云浮绣蟒明初日，风动盘貂点细霜。拜舞玉阶春色里，五纹先祝綵丝长。
赐貂裘恭纪
作者：陈廷敬
朝代：清
体裁：七言律诗

金貂滥点侍朝元，轻暖还教被异恩。就日未知仙佩重，因风偏觉御香温。亲承纶语量长短，尽著馀年付子孙。忝窃一门兼再锡，微才敢向凤池论。
赐连瓶折枝牡丹四首·其一
作者：陈廷敬
朝代：清
体裁：七言绝句

八方风雨长灵芽，朵朵红云散綵霞。天意未曾私一物，上阳花胜洛阳花。
赐连瓶折枝牡丹四首·其三
作者：陈廷敬
朝代：清
体裁：七言绝句

鞓红魏紫总天香，兰佩还宜薜荔裳。归去轻纱笼暖日，潜溪绯衬御袍黄。
赐连瓶折枝牡丹四首·其二
作者：陈廷敬
朝代：清
体裁：七言绝句

乐天三度见花开，曾惜花开老暗催。廿载芸香香案吏，白头惊捧赐花回。
赐连瓶折枝牡丹四首·其四
作者：陈廷敬
朝代：清
体裁：七言绝句

玉版檀心故晚开，胆瓶浑送倚云栽。更教分与甘泉水，全戴深枝雨露来。
赠于千英于尝受学汪钝翁
作者：陈廷敬
朝代：清
体裁：七言律诗

騕袅春游宛洛花，银鞍行处帽檐斜。才名潘陆知谁敌，族望卢刘是旧家。意气云山临北顾，世情尘土蹋东华。传经往事还怊怅，曾向深堂隔绛纱。
赠于子龙秀才
作者：陈廷敬
朝代：清
体裁：古风

天地大昼夜，终古旦暮间。渺然思洪荒，忽已几万年。子夜及昼辰，五时去翩翩。尧舜适在已，文明丽中天。仲尼丁我会，日午今少偏。炯炯青春远，凄凄草木繁。天工穷藻缋，圣道芟榛菅。未过而戍来，人物皆磨镌。尧夫有此语，紫阳著之篇。且娱图书侧，聊想羲文前。一息而万古，不随运世迁。于生蚤契道，谓予云之然。
赠于莲士
作者：陈廷敬
朝代：清
体裁：古风

逢君蓟门楼，对月沧海头。濯发青汉边，下视渺九州。我生走燕营，意亦陵高秋。南行不百里，江湖思远游。兰桡带桂桨，万里横中流。巨灵撑两足，金焦双拍浮。物产必英异，所见何殊尤。岂知篱鴳辈，不与飞鹏俦。美才具舟楫，明义敦山邱。勖哉贤知士，揽古光前修。
赠孝感相公
作者：陈廷敬
朝代：清

十有四年春，惟三月日吉。枚卜择近臣，学士登密勿。搢绅贺于朝，处士庆于室。佥曰帝知人，吾等夙愿毕。公无得志容，庭馆转萧瑟。公诚王者佐，生平学稷契。致君慕尧舜，自此见施设。铜扉半夜开，沙堤带月出。暮读书百篇，朝入语移日。劳瘁咫尺地，欲使万国活。时方事南征，戎马久未歇。黎元尚疮痍，原野恐骚屑。晴风卷旌旗，三农乍起垡。况我仁义师，忍此田间物。公为民请命，闻者感心骨。数日政事堂，丝纶慰饥渴。中朝相司马，姓字及走卒。身当画凌烟，名其悬日月。昔时同学人，翘首望回斡。
赠孝感相公
作者：陈廷敬
朝代：清
体裁：古风

十有四载春，惟三月日吉。枚卜择近臣，学士登密勿。搢绅贺于朝，处士庆于室。佥曰帝知人，吾等夙愿毕。公无得志容，庭馆转萧瑟。公诚王者佐，生平学稷契。致君慕尧舜，自此见施设。铜扉半夜开，沙堤带月出。暮读书百篇，朝入语移日。劳瘁咫尺地，欲使万国活。时方事南征，戎马久未歇。黎元尚疮痍，原野肯骚屑。晴风卷军旗，禾稼委未折。况我仁义师，忍此田间物。公为民请命，闻者涕泪落。数日政事堂，丝纶慰饥渴。中朝相司马，姓字及走卒。身当画凌烟，名其悬日月。昔时同学人，云霄叹蹇劣。
赠张螺浮给事
作者：陈廷敬
朝代：清
体裁：七言律诗

西垣重历几朝昏，万事波澜过眼翻。伏阁何人惊白简，临朝有敕报黄门。云霄钟鼎推时望，鱼水功名是异恩。正睹夔龙簪笏盛，莫因花鸟恋江村。
赠施砚山侍御
作者：陈廷敬
朝代：清
体裁：古风

北斗挂席银汉横，秋晴炯炯明长庚。遥思避马栖乌地，锦烛华堂觞缓行。丈夫五十如少壮，努力清时致卿相。瑰玮大衡东序悬，威棱乔木干霄上。忆昔回翔郎署辰，倾朝才调更无伦。奏赋明光传制草，批答淋漓御墨新。柱史东台分鈇钺，霜骢遥度关山月。坐挹南薰解郁陶，行经陇水闻呜咽。回首流光十五秋，我初通籍从公游。只今老大看如此，公也声华罕与俦。天子宵衣临玉榻，对仗朝回趋入閤。霖雨吹嘘遍野烟，风云指顾生阊阖。珥笔儒勋上景钟，犹龙异世继仙踪。身有葛洪丹灶术，名成王掾黑头公。栖迟金马看铜狄，十五年间事历历。殿门执手绣衣人，犹是当时好颜色。
赠日者
作者：陈廷敬
朝代：清
体裁：古风

学道无定力，忽忽悲其生。愿得如云翮，振奋乘风行。我辰命在乙，酉金来伏藏。譬彼松柏姿，径寸遭残戕。园林植弱木，所喜邻春阳。萌芽虽蟠屈，节干森微茫。虚乏栋梁用，惧为斤斧伤。间寻日者语，聊寄樗散情。谓如月在天，云卷三霄晴。微纤不受污，皎皎金水清。我何落世网，婚宦相牵萦。耽野向瓢笠，识分遗簪缨。轻肥耻蔡泽，挥手辞唐生。
赠日者李生
作者：陈廷敬
朝代：清
体裁：七言绝句

纷纷车马在帘前，也为君平送百钱。忝窃韩苏同命主，不须更算小行年。
赠术士
作者：陈廷敬
朝代：清
体裁：五言律诗

可惜长沙傅，空寻日者游。干支浑閒事，天地莫深愁。闭肆客过市，跳壶人在楼。若无今古恨，猿臂亦封侯。
赠李翰之
作者：陈廷敬
朝代：清
体裁：古风

吾州隐君尝乐饥，一生高视世不羁。西崖古屋蓬蒿衰，小亭昼闭春阴移。我时徒步往见之，颜色渥丹霜鬓滋。年近九十心胆奇，大书洒墨光淋漓。短札细字如毫丝，方瞳炯如岩电垂。仙者缥缈高莫追，浮丘洪崖世难知。吾徒缩手归来时，赤松黄石今可师。
赠蒋静山
作者：陈廷敬
朝代：清
体裁：七言律诗

尺五城南一亩廛，寂寥因见子云贤。杜陵韦曲宜春外，芳草孤花夕照前。台迥黄金多士贵，调高绿绮几人传。君王自赏相如赋，不用吹嘘送上天。
赠衍圣公翊宸
作者：陈廷敬
朝代：清
体裁：古风

见公问庙桧，溯往徵其形。世六十有七，二千三百龄。元气秘柯叶，修干苞苍青。我圣宰万汇，岂独一物灵。不贤识其小，有问辱公聆。答言林多花，被径如繁星。记一不辨九，无名但芳馨。皆门人土宜，手自来封扃。惟少杏与桃，此理尤晶荧。林端所生蓍，莫敢撷寸莛。旁下略采掇，候过秋上丁。积之凡二岁，数适大衍零。许以当持赠，奚慕尧时蓂。斯文慨遐邈，俄顷瞻仪型。公亲圣人裔，渊角兼山庭。绝学可继圣，为公几杖铭。
赠贾中丞
作者：陈廷敬
朝代：清
体裁：古风

尚书奇玮姿，腾踔万夫上。徒步霄汉间，谈笑躐卿相。风云入高怀，眉宇展清旷。自余韶稚年，轰雷激奔放。闻声慕执鞭，拘牵屡惆怅。当公抚豫还，余获拜天仗。相识交戟下，退朝觉神王。圣皇念才臣，秦关迫亭障。诏曰汝往哉，厥绩今孰让。石经鲁壁馀，散缺乱纤纩。七篇烂熳出，炳如日星亮。是时边陲静，举事惬人望。栈道细云连，行旅色沮丧。下临不测江，中有鱼腹葬。火攻出上策，惨澹劳意匠。此时又用兵，通行得无恙。馀威动绝域，猛气快所向。今之新将军，公之旧门将。廉颇尚善饭，审琦加酒量。城南独乐园，红亭枕清漾。彊健归林泉，念时增恻怆。同之乔山乡，风义不可忘。公言此宅舍，身外即冗长。乃知英雄人，出处有殊状。杂记公生平，挂一恐失当。他日尊酒间，从容或细访。
赠铜川都宪
作者：陈廷敬
朝代：清
体裁：七言律诗

饮香摛藻擅西京，南国訇传茹檗声。霜简新回乌府重，玉壶犹映汉江清。节旄裴相归朝蚤，治行吴公进秩荣。台柏高秋森独坐，还于淡菊见交情。
赠韩中丞
作者：陈廷敬
朝代：清
体裁：七言律诗

魏公家世足名流，开府还朝正黑头。使相节旄归上国，尚书剑履胜通侯。貂蝉西第閒清宴，丝竹东山领盛游。岂是书生轻万户，何人不愿识荆州。
赠韩少室山人
作者：陈廷敬
朝代：清

沁川先生尝乐饥，一生高视世不羁。西崖古道蓬蒿齐，小亭昼闭春阴移。我时徒步往见之，颜色渥丹霜鬓滋。年近九十心胆奇，大书洒墨光淋漓。短札细字如毫丝，方瞳炯如岩电垂。仙者缥缈高莫追，浮丘洪崖世难知。吾徒缩手归来时，赤松黄石吁可师。
赤桥
作者：陈廷敬
朝代：清
体裁：七言绝句

赤桥北跨晋渠遥，自古人称豫让桥。流水自应知客恨，故添风雨夜潇潇。
赴北镇发京作三首·其一
作者：陈廷敬
朝代：清
体裁：古风

塞雨作雪花，春风落庭树。时节尚苦寒，远行生百虑。苍凉城东亭，门外旧京路。驱马览大荒，黾俛戒徒御。离鸿何翩翻，黄鹄已轩翥。平生旷逸怀，海山得奇遇。
赴北镇发京作三首·其三
作者：陈廷敬
朝代：清
体裁：古风

旧披辽海图，天地疑将穷。远游足自豪，万里浮空濛。日月出海水，乃在扶桑东。男儿志四方，蹙迫以自终。翻慕游侠儿，鞍马生雄风。行行尽绝漠，仗剑陵长虹。
赴北镇发京作三首·其二
作者：陈廷敬
朝代：清
体裁：古风

衔命出京邑，含情向朔塞。春色苍然来，雄关渺安在。征马萧萧鸣，东风卷旌旆。乡国别已久，况复穷荒外。前临碣石古，頫视沧海大。朱轮日交驰，山灵邀我辈。岂无江湖乐，兹游亦已最。
赴北镇得家书
作者：陈廷敬
朝代：清
体裁：七言绝句

只问归时更远行，高堂书信语分明。那知重洒征衫泪，又是并州别后情。
赵中丞生日诗
作者：陈廷敬
朝代：清
体裁：七言律诗

冯翊扶风宠异才，一门兵柄戟扉开。功名两世凌烟阁，威望三公御史台。蓟苑山河围雁塞，春农风雨接龙堆。封章驿奏天颜喜，新赐甘泉法酝来。
赵店见豫朋题壁诗用韵
作者：陈廷敬
朝代：清
体裁：七言绝句

云树东来客梦西，草堂深掩绿萝迷。三年才尽销魂路，羡汝诗多到处题。
起居注日讲赐貂裘羔衣各一袭二首·其一
作者：陈廷敬
朝代：清
体裁：七言律诗

铜龙曙色接彤帏，橐笔螭头候北扉。玉漏早催当直夜，清霜晓点侍臣衣。忽闻天语春温至，曾赐宫貂故事稀。最是小儒尤忝窃，皇情珍重及寒微。
起居注日讲赐貂裘羔衣各一袭二首·其二
作者：陈廷敬
朝代：清
体裁：七言律诗

曾陪貂珥金珰贵，载咏羔羊豹饰荣。绡帕笼床趋玉陛，香烟满袖直乾清。便教累叶传君赐，何止终身荷圣情。蚤罢西征诸将士，尚方服御到书生。
辛酉八月北上道中寄里中游好四首·其一
作者：陈廷敬
朝代：清
体裁：七言律诗

空山独往己三年，近日群游亦可怜。风雨断魂迷陇上，关河双泪落灯前。离觞几处还三宿，野馆今宵是别筵。一夜西楼才小寐，马嘶人语听凄然。
辛酉八月北上道中寄里中游好四首·其三
作者：陈廷敬
朝代：清
体裁：七言律诗

二十年前灯火地，暂来重别易沾裳。己无扬子一廛老，空有陶家三径荒。河汉影斜明月在，馆池人散朔风凉。床头驿道车轮过，半枕关山梦许长。
辛酉八月北上道中寄里中游好四首·其二
作者：陈廷敬
朝代：清
体裁：七言律诗

玉鹊庵西山寺东，黄莺送客诉春风。花残帘阁閒门闭，柳老河梁别席空。乡树斜阳迷故垒，邮亭夕露湿寒丛。栖栖夜火投人处，宿鸟深枝笑转蓬。
辛酉八月北上道中寄里中游好四首·其四
作者：陈廷敬
朝代：清
体裁：七言律诗

望远脩门再往来，秋霖秋日此裴褢。身随旅雁辞家去，心逐居人送我回。落木天风催远别，寒花客路为谁开。山川到处伤离别，数日旗亭酒数杯。
过临清计程阮亭相见不远戏有此寄
作者：陈廷敬
朝代：清
体裁：七言律诗

长风驾浪去悤悤，过访何当似剡中。元礼自为仓卒客，乐天岂是嗫嚅翁。极知浩荡如前浦，聊得安閒出至公。蚕尾鹊花纷在眼，不应独赏与相同。
过井陉口暮投县索逆旅主人不得行三十里宿微水铺
作者：陈廷敬
朝代：清
体裁：五言律诗

朝从井陉过，暮向井陉投。明月关门闭，西风塞水流。青山连粉堞，黄叶隐朱楼。行路谁相识，栖栖夜未休。
过嘉兴怀朱竹垞
作者：陈廷敬
朝代：清
体裁：七言绝句

一城屹立仞墙孤，东并三江尽五湖。浑似天津分水处，故人唤作小长芦。
过惟一夜归口号
作者：陈廷敬
朝代：清
体裁：五言律诗

醉别清樽绿，归怜蜡炬红。六街星烂漫，一水月空濛。檐鸟宿已久，院花阴渐蒙。所居隔深巷，清漏此时同。
过扬子江
作者：陈廷敬
朝代：清
体裁：五言律诗

危樯来已远，绝岸一孤舟。大海三山近，长江万里流。蘋花迷极浦，瑶草上春洲。终古馀霞在，能堪日暮愁。
过永平怀故观察宋荔裳二首·其一
作者：陈廷敬
朝代：清
体裁：七言绝句

东临碣石观沧海，终古曹公一世雄。汝在辽西怀往迹，振衣缥缈对天风。
过永平怀故观察宋荔裳二首·其二
作者：陈廷敬
朝代：清
体裁：七言绝句

杜陵诗尽人间意，解道兼须入海求。一卷文章数行泪，祗应流恨到沧洲。
过法华寺不果题野亭壁
作者：陈廷敬
朝代：清
体裁：七言律诗

唤起窗前幽鸟飞，冶游心事未全违。三生影事输閒客，四观华严落钝机。山雨晓晴开紫翠，野花春尽接芳菲。倦寻古寺湖边路，垂柳阴阴信马归。
过法华寺怀三明长老
作者：陈廷敬
朝代：清
体裁：五言律诗

法华名最美，此义畅宗风。实相人犹在，宗门事不空。柳条春自绿，花蕊晓逾红。咫尺双林地，云山处处通。
过海会院二首·其一
作者：陈廷敬
朝代：清
体裁：七言律诗

川长塔迥费跻攀，路转溪云杳霭间。石镜泉鸣寒夜月，翠屏鸟拂晓春山。上方色界诸天静，双树香林万象閒。除却山僧与樵叟，松门无客不须关。
过海会院二首·其二
作者：陈廷敬
朝代：清
体裁：七言律诗

浮图金碧照山隈，略彴横斜隔浦回。钟动幽林风叶落，鸟衔空翠雨花来。引泉不碍孤生竹，埽石长防未破苔。曲径禅房容易好，高亭还对野塘开。
过海棠院花未开作二首·其一
作者：陈廷敬
朝代：清
体裁：七言绝句

缥缈红妆态未完，晓鬟初整绿云寒。墨花尹白风流甚，只恐输他黑牡丹。
过海棠院花未开作二首·其二
作者：陈廷敬
朝代：清
体裁：七言绝句

白发逢春恼别离，东皇作意遣花迟。即无著雨胭脂色，不到残红淡粉时。
过高平吊毕亮四方伯二首·其一
作者：陈廷敬
朝代：清
体裁：五言律诗

重过躬耕地，秋原木叶稀。一哀衔别路，双泪落行衣。书札临危在，文章托付非。凄凉荒宅里，清德耿馀辉。
过高平吊毕亮四方伯二首·其二
作者：陈廷敬
朝代：清
体裁：五言律诗

寒露凄凄重，悲云漠漠清。松楸怜昔恨，絮酒恸馀生。暮景衰容惨，西风老泪倾。那堪车马色，沾洒向长征。
返舍留三日复往石闾
作者：陈廷敬
朝代：清
体裁：古风

秋风前日来，我亦薄言归。鸡鸣发山馆，日高到柴扉。寄迹如飞鸿，爪雪相因依。一堕泥涂中，胶扰森重围。算口计米盐，将老生事微。兀兀困细琐，愁卧至夕晖。开我所居室，凝尘蔽败帏。拂拭怆孤怀，坐念百事违。明镫饥鼠窜，昏院蝙蝠飞。妻子可脱屐，身世真絷鞿。吹笙忆子乔，化鹤思令威。感此舍之去，聊用息吾机。
远游篇
作者：陈廷敬
朝代：清
体裁：乐府曲辞

远游何所之，乃在大海隅。海波何澹澹，云气何舒舒。赤螭为我驾，翠虬为我驱。神鱼如山长，电目邱松须。绿发两仙童，指引神所居。飘缈白玉阙，照耀黄金铺。珊瑚为阶砌，木难为门枢。星娥倚东厢，微笑玉齿殊。仙老三五人，庞眉曳轻裾。食我以琼蕊，遗我石函书。书中何所云，保汝千年躯。永同金石固，日月齐灵符。下视人间世，荣华真斯须。
连日入直
作者：陈廷敬
朝代：清
体裁：七言绝句

铃索声高漏点长，直庐长在殿西廊。内中数日多宣召，寂寞槐阴闭玉堂。
述旧赠胡海若
作者：陈廷敬
朝代：清
体裁：古风

昔者在琐闱，下帘过春风。给谏吾朋邻，接䣛视听同。寝食杂铅椠，文墨罗青红。尚书契秘解，洞瞩疏心胸。兼旬秉华烛，往往连晨钟。君壮我年少，意气陵云鸿。翻飞却垂翼，头脑非冬烘。至今封事草，烜赫动九重。悠悠二十年，别君如转蓬。吾壮行及衰，君复何豪雄。托志在忠雅，夔契可比踪。功成思归来，与子寻赤松。
追和南溟韵四首·其一
作者：陈廷敬
朝代：清
体裁：七言绝句

寒垆瀹酒夜霜浓，醉别西垣梦里逢。一院梧桐秋影散，并将风落入飘蓬。
追和南溟韵四首·其三
作者：陈廷敬
朝代：清
体裁：七言绝句

金闺杨柳落疏林，香散罗衣怨藁砧。未老蛾眉恩总在，几回怜取白头吟。
追和南溟韵四首·其二
作者：陈廷敬
朝代：清
体裁：七言绝句

蓟楼明月照相思，曾是金樽宴别时。万里碧空消息断，天风吹堕玉霄诗。
追和南溟韵四首·其四
作者：陈廷敬
朝代：清
体裁：七言绝句

眉犁腾蹋过羊肠，力尽金鞭去渺茫。近见紫鸾书一纸，人间路比海天长。
追悼王西樵吏部兼怀阮亭
作者：陈廷敬
朝代：清
体裁：五言律诗

海内谁知己，相思大小王。风来关塞远，月落梦魂长。多病宽腰带，流年积鬓霜。鸰原悲宿草，重与泪沾裳。
送刘公㦷吏部还颍州
作者：陈廷敬
朝代：清
体裁：五言律诗

怀抱何由好，逢君欲细倾。行藏输万事，文酒负平生。数听骊歌乱，犹闻玉漏清。藤阴他夜月，萧飒别时情。
送刘宗一检讨出守扬州
作者：陈廷敬
朝代：清
体裁：七言律诗

词赋相如重汉京，侍臣拥传出承明。云霄昼散鸣珂直，淮海风回露冕行。春草西堂天上句，梅花东阁陇头情。六龙近日时巡处，二月柔桑乳雉鸣。
送北山还茌平
作者：陈廷敬
朝代：清
体裁：七言律诗

谏坡郎省几人存，拔擢深知国士恩。暂别云霄龙尾道，回看风雨凤巢痕。冰衔三字惭吾友，封事连章感至尊。五岳未须誇屐齿，恐君逸兴太飞翻。
送史子修编修归省
作者：陈廷敬
朝代：清
体裁：七言律诗

十载词臣省觐归，直庐初罢讲筵违。牙签绨几辞天上，綵袖垆香出禁闱。岁月暂虚南史笔，兵戈犹见老莱衣。承欢纵说天颜喜，宵旰于今未霁威。
送吴天章归中条寿母歌
作者：陈廷敬
朝代：清
体裁：古风

君不见太华山前黄河水，山前沄沄走万里。昆崙之源天上来，十二玉楼相向开。丹山有鸟形如鹤，王母骑之珠绣络。五色神龙班狻猊，黄金茸茸髯耏垂。仙真羽节从所适，小驻崆峒下姑射。太华连绵中条长，黄河之水流滂洋。龙门结束玉溪古，男儿不出亦不处。有文万卷不求名，聊向京华走尘土。仙人一笑子归来，黄河十月冰崔嵬。太华不骞为母寿，玉女金盆酌春酒。
送吴天章自天津归蒲东二首·其一
作者：陈廷敬
朝代：清
体裁：五言律诗

春芳今欲歇，别思转悠哉。狗监人难遇，蛾眉老易猜。青山三晋远，秋色九河回。千里临岐意，能无酒一杯。
送吴天章自天津归蒲东二首·其二
作者：陈廷敬
朝代：清
体裁：五言律诗

归到中条隐，高居长薜萝。清秋临华岳，落日见黄河。人物雄才老，云山间气多。玉溪终古在，相并得金鹅。
送吴孟举还语溪
作者：陈廷敬
朝代：清
体裁：古风

雪晴夜阑镫花长，西园祖席飞华觞。风笛数声回塞雁，骊歌同听是他乡。燕山城头落月白，罢酒登楼念遥昔。江上桃花春水生，孤舟惆怅南归客。
送子文之南安
作者：陈廷敬
朝代：清
体裁：七言律诗

玉舸万里度黔阳，新换铜符下豫章。已有风谣闻按郡，最多文采见为郎。梅花南岭春先放，江水东流路自长。政暇从容过幕府，要令词赋续三王。
送孔动之赴泸州
作者：陈廷敬
朝代：清
体裁：五言律诗

旧知泸水远，天尽暮云边。雁过逢江雪，蛮歌隔瘴烟。到京逾万里，为郡在明年。南顾劳黄屋，还将喻檄传。
送孙古喤赴南靖
作者：陈廷敬
朝代：清
体裁：古风

当时策士蓬莱宫，孙郎射策实第一。红绫分赐上三头，榜墨中更胪唱日。故事科名领石渠，校书初入承明庐。不然翱翔郎署含香趋，折腰手版胡为乎。朅来词赋游鸿都，留滞山公启事书。未老冯唐颜色在，岂应骑省鬓毛疏。万事反覆浮云徂，人生意气无时无。一朝怀绶闽天去，骊驹蹋春草色暮。十载亲闱奉檄归，版舆门外芳菲路。落日蛟龙江水深，烟涛鼓楫鸣素琴。县道荔香云锦烂，讼庭花合海风阴。青衫皂盖行春地，急牒繁词满巾笥。虚左名王玳瑁床，征南幕府楼船骑。足令岛屿坐销兵，炎荒尽处无熢燧。天隅民社仗书生，汉家功勋重边吏。君不见长安贵人簪华缨，抚时坐论空深情。朝拥文书夕鞍马，羡尔腾骧万里行。
送孙古喤还嘉兴
作者：陈廷敬
朝代：清
体裁：五言律诗

君是承明客，江莼别思牵。才多科第外，名起孝廉前。海近闻琴处，潮分字鹤田。高堂游子意，白发向秋偏。
送孙惟一还盐城次李湘北饯别韵三首·其一
作者：陈廷敬
朝代：清
体裁：七言律诗

秋花落尽雁还来，一到离筵尊一开。九月淮南芳草在，三年湖上钓船回。莼鲈已觉新诗好，鸥鸟何知后命催。风柳青门黄叶路，交情白首为裴褢。
送孙惟一还盐城次李湘北饯别韵三首·其三
作者：陈廷敬
朝代：清
体裁：七言律诗

寒暄又历岁时频，忽漫镫前百感新。绫饼梦回春宴地，旗亭诗写酒阑身。莺花过眼同官日，水旱惊心去国人。此夕重门犹咫尺，铜龙清漏易伤神。
送孙惟一还盐城次李湘北饯别韵三首·其二
作者：陈廷敬
朝代：清
体裁：七言律诗

三年两度返岩阿，酒癖诗魔是旧疴。渐老离情今夜重，近来怀抱向君多。一官同舍归偏蚤，有客孤踪滞若何。明发更坚临别约，高秋江上慎风波。
送宋坚斋给谏药洲太史扈从南巡二首·其一
作者：陈廷敬
朝代：清
体裁：七言律诗

青锁金门侍从同，翠华春发建章宫。焚馀疏草銮坡上，赋就梅花辇路中。行监几回随渭北，亡书三箧记河东。凤池并接丝纶美，亲捧流觞圣藻雄。
送宋坚斋给谏药洲太史扈从南巡二首·其二
作者：陈廷敬
朝代：清
体裁：七言律诗

云霄扈跸出流沙，昼锦归来侍帝车。紫袋双垂龙尾近，黄金并络马头斜。九河天上春船水，二月江边御道花。太史周南不留滞，嗟余衰鬓客京华。
送宋稚恭还盐城兼寄孙箨庵
作者：陈廷敬
朝代：清
体裁：七言律诗

名场文宴是离亭，一曲回肠事满膺。水鸟声多喧夜雨，壁虫吟蚤暗寒镫。秋来频送将归客，老罢真如退院僧。心与清淮流共远，几回长啸忆孙登。
送宋荔裳观察赴成都因寄艾石方伯
作者：陈廷敬
朝代：清
体裁：古风

当余束发负奇气，草莽梦想英雄人。黄尘走马京华道，逆旅苍茫会有神。片语交欢如故久，更两王生夙所友。步屧春风日往还，韦曲残花灞陵柳。锦貂数付黄公垆，剑歌萧条白日徂。龙鸾之文奋奇响，传观宾客争嗟吁。才名旧压金华省，画戟清香辍朝请。忽漫扁舟掉五湖，轻鸥浩荡烟波冷。盛世求贤重外台，玉骢金络日边来。隋堤杨柳蜀冈道，驿楼官阁为君开。吴洲渺渺楚乡去，斜日西川在何处。送远秋风万里桥，怀人暮雨三巴路。津亭解缆彩云生，岸草汀花纷古情。江帆笳鼓黄陵庙，野戍旌旗白帝城。君家吏事兼文藻，伯氏并州吾旧好。与君前后间清尘，相逢为道相思老。阿戎七岁笔阵强，草书大字森琳琅。更烦传语寄一幅，我欲携之贡玉堂。
送富云麓少宗伯还闽中
作者：陈廷敬
朝代：清
体裁：古风

瑶华易衰歇，相识红颜稀。往者公卿人，至老不更归。我病卧送子，心与閒云飞。秋月照离席，挂帆扬澄辉。沧溟波万里，客梦相因依。筑堂面海水，岛屿开岩扉。敷荣日南花，荔子生已肥。一啖三百颗，孰与斗粟饥。予亦同流萍，浩荡江湖违。茫然惜远别，白首思音徽。
送少师卫公致政还曲沃二首·其一
作者：陈廷敬
朝代：清
体裁：七言律诗

十年三度谢簪缨，帷幄功高退始轻。天下公真清第一，两朝今不愧平生。赐还别有银青约，请老仍为昼锦行。去日临轩思旧德，遭逢鱼水动皇情。
送少师卫公致政还曲沃二首·其二
作者：陈廷敬
朝代：清
体裁：七言律诗

阁道云山仗外峰，朝回请急未从容。再来父老看司马，此去乾坤有卧龙。梦绕细旃闻夜雨，春回长乐远疏钟。知公未稳江湖兴，民隐还须达九重。
送少师卫公还曲沃二首·其一
作者：陈廷敬
朝代：清
体裁：七言律诗

一卧云霄殿阁空，主恩容易别鹓鸿。两朝清论冰心后，四海苍生病疏中。绛灌调和惟相国，庙堂镇静赖元功。玉堂制草西清直，几处孤踪叹转蓬。
送少师卫公还曲沃二首·其二
作者：陈廷敬
朝代：清
体裁：七言律诗

黄扉十载握丝纶，敕断来章请急频。食禄还同三省厚，赐金特为二疏贫。舍人图史归装旧，驿路云山入梦新。先帝老臣今泽渥，祝公眠食慰斯民。
送崔定斋还百泉
作者：陈廷敬
朝代：清
体裁：古风

读书不求声迹高，弃如涕唾轻鸿毛。譬之饮酒不尽醉，此中为乐方陶陶。十年闭户阅坟典，千秋怀古相游翱。朅来登车意慷慨，揽辔奋袖干云霄。一发凛凛引钧石，百川浩浩惊狂涛。世人递戒但指口，坐令志士空疲劳。我恋微官尚尔耳，跌宕文史惟嬉遨。少壮几时堪把玩，意思萧飒枯蓬蒿。晚闻至道头欲白，婴触尘网非贤豪。君归待我苏门上，携家欲往从招要。买田筑室可终老，安能頫仰随桔槔。
送廖衡素还云间
作者：陈廷敬
朝代：清
体裁：古风

萧条边朔心，时节迫晚暮。以我幽忧居，思君在岐路。平生困鞍马，不识江湖处。怀情向南云，极目空烟树。系艇及流潮，春风信来去。
送张东山少司寇致政归里二首·其一
作者：陈廷敬
朝代：清
体裁：七言律诗

一辞剧职颜逾渥，三领西曹事自奇。朝下清卿休沐日，天涯亲旧别离时。官贫蚤割香山宅，身健长耽谢傅棋。回首缁尘京洛客，如公贤达几人知。
送张东山少司寇致政归里二首·其二
作者：陈廷敬
朝代：清
体裁：七言律诗

舍南舍北连春色，竹树交枝花满坡。辇下居非村落近，天边见比故乡多。尊开法酒宾朋共，坐拥寒灯啸咏过。欲解朝衣随杖屦，耦耕生计老东阿。
送张佥事之海南三首·其一
作者：陈廷敬
朝代：清
体裁：七言绝句

五羊城边竹马过，琵琶洲上估人歌。使君不饮贪泉水，沈丝休挂珊瑚柯。
送张佥事之海南三首·其三
作者：陈廷敬
朝代：清
体裁：七言绝句

持节梅花岭外时，赵陀台草郁离离。西风又度昌华苑，秋色年年长荔支。
送张佥事之海南三首·其二
作者：陈廷敬
朝代：清
体裁：七言绝句

黄叶初飞黄木湾，鹧鸪声送早时寒。铁冈驿前书一纸，秋风箧里为开看。
送张南溟侍郎还京口
作者：陈廷敬
朝代：清
体裁：古风

离堂起萧瑟，丝管凄微风。夫子秉遐尚，高揖辞群公。结欢二十载，往往连孤踪。饯酒不能饮，渌波盈樽中。挥手且勿道，会合安所穷。潞河云水清，倒影秋花重。残月挂海树，芳兰靡汀丛。江楼系烟艇，晴日天冲融。陇冈盘龙目，作镇金焦雄。采秀玉蕊亭，铁瓮森芙蓉。长笑青云人，别久岩户空。他时或相访，骑鹿茅山东。
送张敦复学士还桐城二首·其一
作者：陈廷敬
朝代：清
体裁：七言律诗

诏恩相见慰浮沉，往事分明思不禁。朝退常陪经席蚤，内中初设直庐深。蓬山地近天人别，温树春归岁月侵。我去三年君宛在，重来还对欲分襟。
送张敦复学士还桐城二首·其二
作者：陈廷敬
朝代：清
体裁：七言律诗

门外桐陂水驿通，樱桃初熟落帆风。别来客鬓愁先白，到日江亭问也红。偕隐己悲绵岭上，耦耕终约五湖东。我来君去如相避，解道人生是转蓬。
送张毅文翰林归淮上因怀孙箨庵学士
作者：陈廷敬
朝代：清
体裁：七言律诗

黄叶西风落御沟，楚天烟水一扁舟。云随鸿雁萧萧去，月映清淮渺渺流。桐柏山中人独往，芙蓉江上梦三秋。更谁得似苏门子，长啸为君遣四愁。
送张篑山归庐陵
作者：陈廷敬
朝代：清
体裁：古风

秋阴匿景光，凄凄增暮寒。鸿雁应候起，黄鹄临风翻。高飞览九州，谁能铩羽翰。念我同袍士，矫矫青云端。北风吹河梁，车徒不可攀。高林集天霜，大海激回澜。君子抱亮节，志士多苦颜。君恩当识察，臣义择所安。肉食等藜藿，荣名配芳兰。勖哉千岁业，离别何足叹。
送徐健庵尚书归吴门
作者：陈廷敬
朝代：清
体裁：古风

青春帝座傍，紫垣明一宿。尚书森寒芒，璇衡相左右。公真天人姿，神寄邈岩岫。九重念别深，三接动连昼。造膝语不闻，宫壶每添漏。宝床扶龙鳞，华茵暖凤咮。赐书墨犹湿，垆烟袅归袖。南窗惊侪辈，东华问门候。圣朝礼贤臣，历古不一觏。公其爱玉体，名在金瓯覆。
送徐果亭还昆山
作者：陈廷敬
朝代：清
体裁：七言律诗

恋阙丹心皓首时，掉头无那故山期。洞庭虾菜催回棹，阿阁鸾凰返旧枝。黄纸箱边同启事，紫薇花下对吟诗。饶君独占江湖胜，蒲雨菰烟恼梦思。
送故人王德新还太原三首·其一
作者：陈廷敬
朝代：清
体裁：七言绝句

明月关门影渐高，朔风犹照旧绨袍。离情远似桑乾水，难断并州快剪刀。
送故人王德新还太原三首·其三
作者：陈廷敬
朝代：清
体裁：七言绝句

曾将刀笔傲通侯，挂檄归来汗漫游。画榼香螺桑落酒，青州从此胜凉州。
送故人王德新还太原三首·其二
作者：陈廷敬
朝代：清
体裁：七言绝句

白云汾水影离离，又是秋风雁去时。落尽别时官阁柳，晋阳宫畔最相思。
送故人王德新还太原三首孙怍庭少司马来赴国恤忆往时余与怍庭同环溪先生礼闱校勘连床数晨夕今蔚州殁而余铭其墓不胜存亡之感·其一
作者：陈廷敬
朝代：清
体裁：七言绝句

知君定似阮光禄，朝罢山陵却便还。忍说凄凉十年事，更谁追别到方山。
送施匪莪归泗州用归来二字韵二首·其一
作者：陈廷敬
朝代：清
体裁：七言律诗

零落宾朋又送归，风烟重惜旧游违。还乡襆被官曹冷，间道兵戈野店稀。客久莺花迷故垒，春寒雨雪在征衣。泗滨得比桃源否，到日残红历乱飞。
送施匪莪归泗州用归来二字韵二首·其二
作者：陈廷敬
朝代：清
体裁：七言律诗

故人今已赋归来，白首行藏拂袖回。淮汴双流中击楫，江山百战旧登台。诗成磊落从教在，酒罢襟怀得好开。只有交情垂老意，不堪沾洒到离杯。
送曹颂嘉还江阴
作者：陈廷敬
朝代：清
体裁：七言律诗

峨眉仙子建安流，游戏蓬莱殿上头。两制丝纶新史笔，五湖烟水旧扁舟。鲈鱼解爱江东美，代马长悬冀北愁。沾洒一杯文字酒，离魂去住结绸缪。
送李仲如之奉天治中
作者：陈廷敬
朝代：清
体裁：七言律诗

相公门第映重晖，佐治留都愿岂违。沛郡才为汤沐邑，镐京元是帝王畿。六军锦水新移阵，万垒松山旧合围。创守四朝疆圉重，应须奏最报纶扉。
送李同年之桂林
作者：陈廷敬
朝代：清
体裁：古风

昔者子往官京县，寒厅夜雪来相见。雪花盈盈堕酒杯，镫前细酌成欢宴。有客曾为百粤游，耳热高歌骋雄辩。却话岭表山水奇，足迹未到目已眴。沈吟别子不能寐，起坐题诗废朝饭。回首离堂夜雪时，人生流景如奔电。子今寻客旧游处，水石风流吾所羡。五斗折腰且莫辞，四十青衫应未倦。莫言天骥随羸牛，要使昆吾淬百鍊。猺獞能为襦裤歌，桑麻久已销刀剑。藤江花落雁来时，荐书应奏明光殿。
送李容斋还合肥
作者：陈廷敬
朝代：清
体裁：七言律诗

灯火空堂岁载阴，仓皇忍对欲分襟。一官竟有瞻云恨，旧事谁怜捧檄心。南使关山音信少，北风雨雪泪痕深。国书未就归偏蚤，京雒相看去雁沉。
送杜编修还南宫
作者：陈廷敬
朝代：清
体裁：七言律诗

爇稿蕉园彻院铃，夜深藜火散槐厅。青门草色春堪惜，落日骊歌酒易醒。此别莺花閒北署，十年车马驻南亭。我留君去真无补，名玷诸儒愧一经。
送杜翰读还南宫
作者：陈廷敬
朝代：清
体裁：古风

二月急霰零，微绿蔽春草。飘摇离筵花，嘉会苦不蚤。生平婴世网，簪绂自纷绕。至人贵乐行，所忧为其道。炳耀乾初爻，观玩可终老。怅别盈酒觞，赠言倾怀抱。灏灏将安穷，已大万物小。古之英雄士，进退凛师保。时来树功名，浮云点苍昊。
送杜让水令广昌二十四韵
作者：陈廷敬
朝代：清
体裁：五言排律

一线飞狐道，双凫下帝乡。地悬京邑险，山接塞垣长。留滞今为吏，分岐忽异方。野花开正落，风雁过无行。亭堠纷相接，关云郁在望。昔游同寂寞，往事默悽伤。乍散图书地，虚随翰墨场。身名供刻画，文采益凄凉。烦促宾朋绝，凌兢笑语妨。多才勤赠处，雅志必周详。诗与名家称，书兼姓字香。拜官非卜式，叹老是冯唐。曾奏重瞳听，还邀一命光。孤城青冢月，大漠黑河霜。别意嗟飞动，含情助激昂。雄风生剑匣，朔色映锥囊。迹已输屠钓，谋仍耻稻粱。故僚多背面，薄宦易沾裳。交道悲公叔，心期感仲翔。逢人难偃仰，入世勿徉狂。尚有遗簪恋，聊为束带忙。青山对垂绶，官舍解行装。荒外皆侯服，边沙尽我疆。此邦有民社，为尔决行藏。
送杜遇徐大宗伯致政归槜李
作者：陈廷敬
朝代：清
体裁：古风

玉京仙人侍帝还，紫清朝别暮丹山。长风万里留不得，明河倒泻随潺潺。金壶银箭南宫漏，尚书午夜迟笺奏。扶桑弄影海云生，缭绕觚棱梦如旧。遥思供奉西清日，诏试与君连第一。柏梁歌就赋长杨，琉璃砚水蛟龙笔。我愧红颜君少年，相逢意气凌云烟。白驹晚景真过隙，绿鬓秋霜已上颠。词华勋业邹枚老，曹省功名蹇夏偏。簿书往事纷填委，文酒风流只浪传。君如阮嗣宗，臧否不挂口。我如王无功，泥饮欲濡首。我留君去天萧萧，离心千叠江山高。君过长芦试相访，鸡黍近局堪招邀。
送桐城张相国还龙眠山歌
作者：陈廷敬
朝代：清
体裁：古风

闻道龙眠山，龙眠今不眠。白云从之去，缥缈青冥天。一朝嘘气生紫烟，沾洒千山与万川。先生昔时此山居，白云出岫随轩车。自从云去山逾静，春猿秋鹤相吟呼，云今冉冉归来乎。山前修竹林，山下芙蓉湖。水石公钓游，花鸟公友于。曲江荔子嗟莫致，成都桑树馀几株。乃知贤达少俦侣，赤松黄石差可夫。且如白云何山无，龙眠之山山不如。
送汪舟次检讨使流求二首·其一
作者：陈廷敬
朝代：清
体裁：五言律诗

万里沧波使，三宫法从班。吾曾泛积水，别久问神山。天远客星见，孤帆秋汐还。丈夫事异域，那肯老离颜。
送汪舟次检讨使流求二首·其二
作者：陈廷敬
朝代：清
体裁：五言律诗

彭湖接烟火，军鼓亦阗阗。绝岛真无地，中原只有天。节旄来殿阙，戈甲在楼船。借问隆虑将，何如陆贾贤。
送洪晖吉还甬东
作者：陈廷敬
朝代：清
体裁：七言律诗

藉甚才名子自贤，酒杯诗卷剧流连。倦游金马如残梦，对策铜龙记往年。寒食莺花千里道，春风虾菜五湖船。耦耕我失归田约，此别何能不惘然。
送熊县丞之钱塘
作者：陈廷敬
朝代：清
体裁：七言律诗

疏柳凉蝉潞水流，骊驹朝发暮扁舟。江山万里多新垒，风月西湖是旧游。客路音尘戎马外，故人愁病别离秋。不须隐吏誇梅福，投笔君须学虎头。
送王仲昭还武林二首·其一
作者：陈廷敬
朝代：清
体裁：七言绝句

太白飘然仙者流，凌风挂席下沧洲。眼中一勺西湖水，横海难为跋浪游。
送王仲昭还武林二首·其二
作者：陈廷敬
朝代：清
体裁：七言绝句

铁笛遗声寄竹枝，扁舟应过水仙祠。閒堂赐墅笙歌地，惟有湖山似旧时。
送王北山给事归茬平二首·其一
作者：陈廷敬
朝代：清
体裁：五言律诗

惜别梧桐树，西垣一院阴。封章终夜上，御札十行深。饥溺忧民日，艰难去国心。孤山开旧墅，簪绂羡投林。
送王北山给事归茬平二首·其二
作者：陈廷敬
朝代：清
体裁：五言律诗

珥笔承明地，回銮羽猎辰。风波万事阔，聚散十年频。旧邸歌重听，离亭酒一巡。时清东海上，未许恋垂纶。
送王玉铭大司马致政归滇南二首·其一
作者：陈廷敬
朝代：清
体裁：七言律诗

周历曹堂解印年，青山黄发羡归田。云霄自致勋名贵，军国曾都将相权。拜手瑶阶频献颂，敕书天翰为裁篇。苍生尚忆商岩雨，廿载升平启细旃。
送王玉铭大司马致政归滇南二首·其二
作者：陈廷敬
朝代：清
体裁：七言律诗

楼船戈甲久销沉，滇海风清罢羽林。勋业旧存三殿诏，去留今见两朝心。东山花月仍无恙，北极风云转自深。闻道旧恩思夙昔，莫言容易谢华簪。
送田生之易水
作者：陈廷敬
朝代：清
体裁：七言绝句

督亢千年画未残，烟云粉本任君看。青山远送荆卿去，不待萧萧易水寒。
送申随叔检讨还广平兼寄凫盟
作者：陈廷敬
朝代：清
体裁：七言律诗

同官同病不同归，久治文书恋北扉。一别殿庐秋色晚，重看直草旧游稀。怀人邸舍心长在，送客云山兴欲飞。寄语荆园老居士，缁尘正悔上吾衣。
送稚恭兼寄尊甫射陵先生
作者：陈廷敬
朝代：清
体裁：古风

凤鸟千仞翔，遗音渺八极。麟角世亦稀，见之浑未识。宋生名父子，清流展物色。淮水行舒舒，乃出桐柏侧。金茎露高洁，朱丝弦正直。壮笔戏海鸿，野鹜岂兹得。欲作綵衣归，不愿龙巾拭。先生山岳姿，亦复弄毫墨。寄我空中书，千秋石不泐。临风景豪贤，絮语不能默。
送素存归觐二首·其一
作者：陈廷敬
朝代：清
体裁：五言律诗

暂解西清直，南旋凉渐侵。游非司马倦，兴似季鹰深。山寺翻书处，江鱼视馔心。君亲恩并重，相送一沉吟。
送素存归觐二首·其二
作者：陈廷敬
朝代：清
体裁：五言律诗

载笔编摩日，微才也许参。谁能辞赞一，君自史长三。金匮书才上，秋风棹忽南。他时如念及，模寄米家庵。
送纶霞归省
作者：陈廷敬
朝代：清
体裁：七言律诗

送归郎署栖迟日，嗟尔承明著作才。渺渺秋河霜叶下，萧萧寒路朔鸿回。黄尘官廨题诗壁，衰草城隅置酒台。遥羡潘舆还御日，毛生捧檄喜重来。
送荀少之官临湘
作者：陈廷敬
朝代：清
体裁：五言律诗

落叶满征衣，鞭丝挂夕晖。壮游非寂莫，归兴却翻飞。白发一茎蚤，黄金万事违。宦途怜小弟，慎莫爱轻肥。
送荀少返舍
作者：陈廷敬
朝代：清
体裁：七言律诗

宿火残红晓燄新，寒厅相向语萧晨。千门风雨鸡鸣早，二月云山客去频。柳色渐深南浦道，桃花应及故园春。我来长忆逢君处，逆旅斜阳泪满巾。
送董苍水归华亭兼寄董阆石诸乾一时苍水将游闽粤
作者：陈廷敬
朝代：清
体裁：七言律诗

九峰问讯近何如，数子飘零十载馀。万事黄金输负贩，几人白首老樵渔。君今海上求仙药，我欲山中葺敝庐。何限塞鸿凄断处，江流西上忆双鱼。
送赵玉藻编修典试东粤
作者：陈廷敬
朝代：清
体裁：七言律诗

炎天欲尽路冥冥，庾岭梅花古驿亭。马援柱边铜鼓暗，尉佗城下燧烟青。百蛮文字珠光合，诸将弓刀海气腥。传语有苗干羽盛，垂衣天子日谈经。
送金会公归蕲春
作者：陈廷敬
朝代：清
体裁：七言律诗

朝发新津海月斜，潞河云水极天涯。飘残暮笛江城柳，照遍离樽上苑花。红烛三条知已泪，秋瓜五色故侯家。频年万事悲歌外，至竟骚人楚调赊。
送阮亭大司寇予假归二首·其一
作者：陈廷敬
朝代：清
体裁：五言律诗

燕山微雨过，晴色拥朱轮。画省留堂印，青门待吏人。王程千里近，祖道十年频。欲访庞公去，看予孰主宾。
送阮亭大司寇予假归二首·其二
作者：陈廷敬
朝代：清
体裁：五言律诗

酌酒柳条下，清风生绿波。天涯芳草在，客路夕阳多。花为将离赠，莺成缓别歌。慇勤惜分手，迟暮意如何。
送陈其年归宜兴
作者：陈廷敬
朝代：清
体裁：七言绝句

白雁过时木叶青，霜林秋气已凋零。相思后夜孤帆客，知宿江程第几亭。
送随正侄落第归
作者：陈廷敬
朝代：清
体裁：七言律诗

花落莺啼送子还，春光翻自惜衰颜。蛾眉已老人何忌，蜗角无争我欲閒。芳草离心千里路，夕阳孤影万重山。回思华发萧萧者，虽在红尘却闭关。
送韩六一佥宪赴桂林
作者：陈廷敬
朝代：清
体裁：古风

春明门外柳，往往拂行装。畴昔攀柳时，送人还故乡。故乡今送人，驾言适何方。遥发天北隅，轩车指南疆。居人恋落日，客子怀路长。矫矫双黄鹄，陵风各分翔。良无万里翮，何因附颉颃。
送韩起苏三首·其一
作者：陈廷敬
朝代：清
体裁：七言绝句

春明门外来时路，愁见青青柳色多。欲唱骊歌人断酒，直教无奈别离何。
送韩起苏三首·其三
作者：陈廷敬
朝代：清
体裁：七言绝句

东风杨柳河桥月，冷节关山野店花。送客还乡仍是客，十回禁火在天涯。
送韩起苏三首·其二
作者：陈廷敬
朝代：清
体裁：七言绝句

容膝寒斋小幔垂，纸窗风雨上镫迟。房栊别后春萧瑟，想见孤吟独坐时。
送魏环溪先生致政归蔚州二首·其一
作者：陈廷敬
朝代：清
体裁：七言律诗

君恩三疏得抽簪，绿野新开古塞阴。出处蚤关天下计，清忠不尽老臣心。两朝国是青编在，一代身名白发深。金甲已销耕凿稳，朔云边月快登临。
送魏环溪先生致政归蔚州二首·其二
作者：陈廷敬
朝代：清
体裁：七言律诗

地近翻惊数仞墙，龙门宾客郑公乡。早瞻旧省尚书履，晚拂清尘御史床。心事传经留奏草，功名报国在文章。非才欲达重瞳听，乞取青山傍讲堂。
逢故人
作者：陈廷敬
朝代：清
体裁：七言绝句

客中借问是同乡，欲说还乡己断肠。旧日相随徒侣尽，无人解道易沾裳。
道上逢张参首丈
作者：陈廷敬
朝代：清
体裁：古风

驱车越郊邑，落日下冯轼。岂不急归思，惜此舆台力。既夕烟雾生，星月互相匿。迟回大道傍，感旧劳胸臆。眷言更岁华，霜雪暗颜色。对面始若疑，闻声乃叹息。心悬秋浦西，目断黄云北。相逢逆旅间，离别情何极。
遣兴
作者：陈廷敬
朝代：清
体裁：七言律诗

千岁愁多祗百年，琴书僻性未应捐。吟诗渐解论中晚，酌酒真忘辨圣贤。掩映秋灯疏竹外，招邀清影夜窗前。不须苦学安心法，倒枕瞢腾一觉眠。
遣兴书蔚州先生诗后
作者：陈廷敬
朝代：清
体裁：七言律诗

敢将白发恼残春，酒晕朱颜也似真。笑向公卿为长物，倦逢花鸟是閒身。米盐私簿从奴仆，钱谷官书信吏人。挑尽青灯翻旧卷，蔚州诗句不言贫。
遣兴四首·其一
作者：陈廷敬
朝代：清
体裁：古风

牵牛蹊人田，田主取其牛。蹊则良不直，取牛致足羞。螳螂与异鹊，忘身将谁尤。微哉乘除理，芒芴不可求。
遣兴四首·其三
作者：陈廷敬
朝代：清
体裁：古风

前驱射叔武，弦高犒秦师。见义为则勇，功过焉用知。嗟此志士节，遭彼愚者嗤。别嫌古所戒，来日犹可追。
遣兴四首·其二
作者：陈廷敬
朝代：清
体裁：古风

重耳重五贤，卓荦霸图起。胥臣赏先茅，所贵在得士。流风传自今，龌龊安足儗。祁奚请老归，举雠且举子。
遣兴四首·其四
作者：陈廷敬
朝代：清
体裁：古风

嗣宗澹荡人，寄怀特高妙。臧否不挂口，林壑展清眺。萧然苏门生，对之发长啸。寥寥鸾凤音，千载孰同调。
遣兴四首东坡和渊明读山海经十三首谓其七首皆仙语读抱朴子有感和之余尝欲作游仙诗因次其韵·其一
作者：陈廷敬
朝代：清
体裁：古风

人生醉与梦，去天犹未疏。以兹二者故，终日息吾庐。兴至一把杯，倦时或枕书。故人多轻肥，不必回其车。
邯郸道上
作者：陈廷敬
朝代：清

炊熟黄梁已是迟，海门归路几人知？却怜朝市纷纷客，怕说卢生梦醒时。
邯郸道上绝句追录贻羡门少宰
作者：陈廷敬
朝代：清
体裁：七言绝句

炊熟黄粱已是迟，海山归路几人知。却怜朝市纷纷客，怕说卢生出梦时。
邻园
作者：陈廷敬
朝代：清
体裁：七言律诗

高台陂池何莽苍，夹林窈窕通短墙。樱桃风落庭砌赤，枣花日熏帘户香。紫苔生晕蝶作阵，白蜜满脾蜂出房。邻园如此亦暂乐，回首青山心欲狂。
邻园怀韩山
作者：陈廷敬
朝代：清
体裁：五言律诗

邻园亦暂到，酒榼自相将。檐鸟猜幽处，庭蝉快晚凉。竹深阴屡憩，果熟落先尝。回首秋云外，山林兴颇长。
郊坛道院
作者：陈廷敬
朝代：清
体裁：七言绝句

台下青阴覆院墙，槐花落地点微黄。风轩便是修心处，欹枕蝉声送午凉。
郊祀朝贺恭纪呈实录馆诸公
作者：陈廷敬
朝代：清
体裁：七言律诗

昨夜阳回晓仗过，天门钟鼓竞鸣珂。朝衣旧染垆烟重，宫日新移扇影多。云物编年书凤简，岁华簪笔纪鸾坡。亦知词赋工无益，若为升平许载歌。
郊行赠太仓昆山两少宰
作者：陈廷敬
朝代：清
体裁：七言律诗

野色高梁接曙霞，玉鞭人指彩虹斜。红泉雨过分流水，绿柳阴多扫落花。马上云山空夕照，樽前风月属谁家。凭君更忆江南乐，画舫春游泊晚沙。
郊馆夜晤牧仲冢宰
作者：陈廷敬
朝代：清
体裁：七言律诗

黄散功名画省诗，卅年心事故人知。回惊海内交游少，却讶天涯聚散迟。芳草长洲春去后，落花高馆夜深时。藤阴旧是栖栖地，风月今宵有梦思。
郭景纯墓
作者：陈廷敬
朝代：清
体裁：七言绝句

香火情多故国缘，来看灵爽在江天。后湖亦借公名重，多恐先生是水仙。
酌酒与六箴却送归
作者：陈廷敬
朝代：清
体裁：七言律诗

客馆风光过眼新，出门衣马便生尘。无憀还自开诗卷，省事谁能谢酒人。一日须谋千日醉，六分已减二分春。君归芳草池南路，勤看园花莫厌频。
酬上官松石廷尉二首·其一
作者：陈廷敬
朝代：清
体裁：七言律诗

如茵芳草傍春城，三月东风听蚤莺。柳外朝衣沾雨过，花边官马隔尘行。鸳鸾岁月多新侣，水石风流少旧盟。莫问买山归隐计，济时今望宦先成。
酬上官松石廷尉二首·其二
作者：陈廷敬
朝代：清
体裁：七言律诗

春色轻阴暗禁城，宫花万树宿流莺。斗间自识双龙气，门下今容驷马行。法从君当雷雨候，冷官吾守岁寒盟。题诗欲尽灯前意，漏下虚堂句未成。
酬周铁门赠诗即送之之官
作者：陈廷敬
朝代：清
体裁：五言律诗

红云晓近海，绿烟春满畿。送君宰赤县，柳絮飘行衣。燕市酒垆满，渔阳桑叶稀。幽兰在脩坂，及尔同芳菲。
酬王北山给谏题寓亭竹影
作者：陈廷敬
朝代：清
体裁：五言律诗

如子寒天里，能来夜叩门。高风摇菉竹，明月正黄昏。镫乱回看色，阶移欲别痕。何时为贳酒，留醉坐霜根。
酬赠于子龙秀才
作者：陈廷敬
朝代：清
体裁：七言律诗

多君长剑倚崆峒，况事仙人白兔公。王屋天坛青嶂里，河阳古寨碧流中。咏从洛下书生好，诗是山西老将雄。欲共飞车三万里，赤松同访趁西风。
醉眠对月放歌
作者：陈廷敬
朝代：清
体裁：古风

落日已远烟云残，三两星宿森芒寒。顷之月出庭南端，醉卧短檐天地宽。咫尺不疑星汉远，放眼那觉关山难。玉京金阙隔何许，狂吟惊绝难攀缘。黄帝乘龙所蹋路，微茫陡绝一发悬。葛许之徒可诧异，白昼直上携飞仙。沈想此事心如颠，使我竟夕不得终欢颜。洗盏更酌酒，荡涤万古愁。寂莫此形骸，昔人无良谋。尧舜之名如浮沤，秋风蔓草萦荒丘，歌终渺渺增繁忧。
重游祖氏园
作者：陈廷敬
朝代：清
体裁：七言律诗

十五年前白鼻騧，青丝金络酒重赊。长思别后凄凉地，再见秋来烂熳花。世事五侯新第宅，桑田几度旧人家。将军坐啸风烟外，帐底歌钟阅岁华。
重过㠯公祠四首·其一
作者：陈廷敬
朝代：清
体裁：七言绝句

枕上三生事已深，梦中犹未忍抽簪。仙源只在人间世，不向桃花洞里寻。
重过㠯公祠四首·其三
作者：陈廷敬
朝代：清
体裁：七言绝句

金合刀圭照夜开，丹砂元不救凡胎。刘郎一病秋风冷，曾啖蟠桃四颗来。
重过㠯公祠四首·其二
作者：陈廷敬
朝代：清
体裁：七言绝句

黄鹤千年更复还，朝来紫气满燕关。眼中人去无消息，谁识三山在世间。
重过㠯公祠四首·其四
作者：陈廷敬
朝代：清
体裁：七言绝句

回首清都客梦违，玉霄鸾鹤几时归。如云六翮今飘坠，不借天风不敢飞。
重过万佛寺
作者：陈廷敬
朝代：清
体裁：五言律诗

竹院还谁在，山门重可寻。日斜清梵放，风定落花深。欲解无师智，难忘有行心。真空能几许，却费万黄金。
重阳前一日同贻上湘北放生池作
作者：陈廷敬
朝代：清
体裁：七言律诗

红叶黄花古寺东，荷衣行乱渚禽中。多生解取伊蒲味，半偈难忘绮语工。秋色凫鹥寒漠漠，夕阳烟水晚濛濛。佛灯夜上星河冷，便欲安禅就远公。
重阳前一日招悔人卓崖元朗亮工家子文
作者：陈廷敬
朝代：清
体裁：七言律诗

秋社才游未隔旬，篱边风物又催人。有涯早识吾生老，多事还怜野菊新。天外孤鸿偏过眼，镜中双鬓已伤神。明朝欲赴登高约，摒挡樽前放浪身。
野亭作二首·其一
作者：陈廷敬
朝代：清
体裁：七言律诗

琉璃为地自然平，何处金绳界道行。岸草林花高下态，渚蒲水荇短长情。庄生齐物焉知物，老氏无名却有名。苦为折腰辞手版，谁言宠辱不须惊。
野亭作二首·其二
作者：陈廷敬
朝代：清
体裁：七言律诗

云树连天见北平，幽人自此乐郊行。已无绿鬓浑閒事，只为青山亦有情。老马为驹还识路，野花结子不知名。归来睡觉斜阳晚，抖擞黄尘莽自惊。
野亭对酒怀朱悔人
作者：陈廷敬
朝代：清
体裁：古风

朝来公事罢，客心静无氛。颇讶衰拙迹，忝兹鹓鹭群。怅然一樽酒，无由举属君。裴褢且未去，为近青山云。
野亭怀内直诸公
作者：陈廷敬
朝代：清
体裁：七言律诗

周庐野馆共裴褢，网户疏窗面面开。过眼春随飞絮去，遨头人及落花来。隔林好鸟如相唤，出岫閒云亦未回。清昼玉泉添漏水，此中三昧即银台。
野亭怀魏无伪
作者：陈廷敬
朝代：清
体裁：古风

孤云随客来，飘飘自舒卷。言遵西山行，不觉野亭远。微吟记独游，忆我心所善。魏生西山西，关河阻幽缅。
野亭望西山
作者：陈廷敬
朝代：清
体裁：古风

青山有何好，望之开我心。我心含虚空，岂受溪壑侵。奈此前尘影，郁若交芦森。明镜锁匣中，清光宁久沉。一见青山色，豁然惬幽寻。
野亭望西山有怀
作者：陈廷敬
朝代：清
体裁：七言律诗

担囊蜡屐镇相从，便欲登临策短筇。野径春归三宿树，石门云散午时钟。金盆接语青山晚，玉斧寻真翠壑重。弹指十年禅榻畔，道人行脚恐无踪。
野史亭
作者：陈廷敬
朝代：清
体裁：七言绝句

柔翰功名一叶萍，也将文字照丹青。朱门万户凄凉尽，惟有元家野史亭。
野宿答虞良
作者：陈廷敬
朝代：清
体裁：五言律诗

残夜城边客，斜阳几度催。暮云依树宿，归鸟逐人来。春入新诗句，寒销浊酒杯。北门应下锁，愁绝梦能回。
野宿观送别者
作者：陈廷敬
朝代：清
体裁：五言律诗

宿鸟犹在树，征夫已款门。夜霜盈别袖，山月照行轩。往路人将远，离觞酒尚温。劳劳亭畔柳，销得几回魂。
野寺寄素心
作者：陈廷敬
朝代：清
体裁：七言律诗

伏枕春归见夏云，眼中物态又纷纷。林花飘落随残霭，墙柳玲珑映隙曛。一簇游蜂怜幻影，几回喧雀断声闻。俗缘易了情难遣，诗思禅心并忆君。
野店晓发
作者：陈廷敬
朝代：清
体裁：七言绝句

三日山程十日行，邮亭漏鼓夜分明。寒鸡己报清霜晓，梦后家园别后情。
量移西曹与可以曹属引避归里送别
作者：陈廷敬
朝代：清
体裁：五言律诗

北陇应腾笑，西曹欲别情。骊驹歌已就，春草句难成。老眼青山迫，回肠浊酒酲。到家及秋社，款款话归耕。
金山寺楼题壁
作者：陈廷敬
朝代：清
体裁：七言绝句

乞食何妨靖节贤，残年一饱便欣然。解嘲肯信坡公语，却诉江神为买田。
金山寺留题
作者：陈廷敬
朝代：清
体裁：五言律诗

重向金山寺，祗疑梦里游。晚潮移岸艇，明月动江楼。槛外吴江路，门前建业舟。茫茫后土意，漂荡得无愁。
金山怀史蕉饮却寄周桐野二首·其一
作者：陈廷敬
朝代：清
体裁：七言绝句

空明浮玉插青霄，姑射仙人近可招。却望芜城诗思好，大江钟送海门潮。
金山怀史蕉饮却寄周桐野二首·其二
作者：陈廷敬
朝代：清
体裁：七言绝句

青山犹是六朝非，走马金陵昨日归。万古澄江净如练，有人解忆谢元晖。
金山逢野老
作者：陈廷敬
朝代：清
体裁：五言律诗

江山阅万古，暮雨一登楼。系艇随潮上，飞花逐水流。地喧逢野老，心远寄閒鸥。相见不相识，聊因慰薄游。
金陵留题逆旅主人壁兼咏怀古迹十首·其一
作者：陈廷敬
朝代：清
体裁：七言绝句

终古行人梦未醒，劳劳亭外短长亭。白门柳色依然在，一种离魂草更青。
金陵留题逆旅主人壁兼咏怀古迹十首·其七
作者：陈廷敬
朝代：清
体裁：七言绝句

伊蒲人自洁斋厨，香饭多年啖野蔬。何事志公莲舌底，居然吐出鲙残鱼。
金陵留题逆旅主人壁兼咏怀古迹十首·其三
作者：陈廷敬
朝代：清
体裁：七言绝句

晋苑吴宫梦里游，登临无暇去悠悠。不须尽揽江山胜，二水三山也是愁。
金陵留题逆旅主人壁兼咏怀古迹十首·其九
作者：陈廷敬
朝代：清
体裁：七言绝句

江总宅边淮水流，閒花野草自春秋。衰颜羞照青溪影，怜尔还家尚黑头。
金陵留题逆旅主人壁兼咏怀古迹十首·其二
作者：陈廷敬
朝代：清
体裁：七言绝句

席帽山人去渺茫，奉金赠远意何长。相思他日来相访，王屋山前是小庄。
金陵留题逆旅主人壁兼咏怀古迹十首·其五
作者：陈廷敬
朝代：清
体裁：七言绝句

华屋山丘事可伤，谢公遗迹一沾裳。会稽自有东山好，却上城南石子冈。
金陵留题逆旅主人壁兼咏怀古迹十首·其八
作者：陈廷敬
朝代：清
体裁：七言绝句

不老青山路不穷，长江千古自流东。红尘白日纷纷去，举世何人似葛公。
金陵留题逆旅主人壁兼咏怀古迹十首·其六
作者：陈廷敬
朝代：清
体裁：七言绝句

一角残山夕照昏，秦淮往事黯销魂。留将三亩乌衣巷，江左清言属谢鲲。
金陵留题逆旅主人壁兼咏怀古迹十首·其十
作者：陈廷敬
朝代：清
体裁：七言绝句

悠悠西浦觏浓妆，洛水明珠赠桂阳。判断三生缘已了，凭他神女杜兰香。
金陵留题逆旅主人壁兼咏怀古迹十首·其四
作者：陈廷敬
朝代：清
体裁：七言绝句

烟尘金粉并成空，六代兴亡过眼中。留与悲歌浑閒事，祖堂山畔问南融。
钟吾驿
作者：陈廷敬
朝代：清
体裁：五言律诗

古道钟吾驿，秦馀下相城。黄河天外落，海水日边生。九点齐烟尽，孤舟楚岸横。东南风景异，同是夕阳明。
钱宫声松屋图歌
作者：陈廷敬
朝代：清
体裁：古风

春风射策明光殿，玉勒蹋花共游宴。风尘澒洞岁序移，十年不见钱郎面。江路漫漫江水深，携画远涉时悲吟。东华软红没鞍马，秋城寒山劳寸心。归来细视松十寻，长风谡谡吹衣巾。苍涛飞翻白日出，窈窕为我开深林。青山空濛落瀑布，石痕杈枒水洄冱。流入万里之长江，游龙行天挟烟雾。钱郎钱郎，何为郁郁久居此，旧隐如斯不归去。君不见昨日东园花，夭桃秾李空霜露。天寒岁暮百卉凋，惟有青松尚如故。古来材大非偶然，坎壈岂受时人怜。
铁盆嶂三首·其一
作者：陈廷敬
朝代：清
体裁：五言绝句

空青削山峰，金沙裹山麓。山头明月行，山腰白云宿。
铁盆嶂三首·其三
作者：陈廷敬
朝代：清
体裁：五言绝句

风洞闻风归，云窝见云去。乃知风与云，生自无人处。
铁盆嶂三首·其二
作者：陈廷敬
朝代：清
体裁：五言绝句

探奇乃大惊，叹绝但狂叫。山僧浑惯见，对予发微笑。
铜雀台
作者：陈廷敬
朝代：清
体裁：乐府曲辞

昔时铜雀伎，曾荐绮罗香。遗恨千秋令，雄心六尺床。舞馀金凤冷，望极玉蛾长。日暮西陵道，悲风生浊漳。
长歌行
作者：陈廷敬
朝代：清
体裁：乐府曲辞

虾鳝细小虫，生长潢潦间。燕雀自侪侣，寄命于柴藩。岂知六月鹏，高翅摩云天。潜鳞濯鬐鬣，游戏于深渊。物生各有分，吾终慕羲轩。
长水道中又题二绝句寄桐城先生·其一
作者：陈廷敬
朝代：清
体裁：七言绝句

绿萝烟草芰荷衣，曾约青溪共息机。卜筑江南吾已老，桐山空望白云归。
长水道中又题二绝句寄桐城先生·其二
作者：陈廷敬
朝代：清
体裁：七言绝句

忆昨扬舲下楚州，相邀明月宿江楼。只今人在江南北，况复前期两白头。
长水道中重题沧浪亭怀宋牧仲中丞
作者：陈廷敬
朝代：清
体裁：古风

昨吟沧浪诗，祗作沧浪观。沧浪见野老，语多频杂乱。短歌欲申写，挂一定漏万。谓言沧浪亭，都堂公所玩。公来活我吴，百事费廉干。此亭几兴废，排墙亦画墁。公暇求古迹，文字并堂按。悠悠一千年，人往亭亦换。公曰但因之，勿令滋漶漫。作无侈前模，成不张彩幔。钱财出食馀，俸禄计口算。又言我苏州，正赋天下冠。赋外曰火耗，似是冶与锻。不知始何年，长吏恣垄断。始初输一金，四三分兼间。后来至七八，实重吴人患。公曰悉除之，无已稍及半。犹然四三分，亦可足私便。人生堪俯仰，何苦慕富羡。大哉仁人言，境壤讴歌遍。是时行舟急，野老相追饯。殷勤再四语，春鸠相鸣唤。细雨荷锄去，枝词为点窜。回望沧浪亭，旅泊客游倦。请公听此歌，谅不谓河汉。
长至日雪中下直
作者：陈廷敬
朝代：清
体裁：七言律诗

晚风人下校书楼，吏散乌啼暝色幽。日影已旋天北极，云阴渐合殿东头。金铺欲锁千门静，葭琯初吹六出浮。恰是微阳如线日，九霄清冷不禁愁。
閒情
作者：陈廷敬
朝代：清
体裁：五言律诗

习习帘风动，娟娟窗月明。欢娱分夜漏，安隐谢时名。文赋粗能解，山经细欲评。较量身外事，难得是閒情。
閒情
作者：陈廷敬
朝代：清
体裁：五言律诗

流俗知谁是，閒情觉未慵。垆添沽酒券，市㨂买花佣。风逐高云去，烟和细雨重。忘机随物性，迟暮适何从。
閒适
作者：陈廷敬
朝代：清
体裁：五言律诗

閒适吾堪老，园林兴不违。游鱼争晚景，哺燕接低飞。书展檐风乱，花捎径雨微。轻阴漏明月，凉色在絺衣。
閒门
作者：陈廷敬
朝代：清
体裁：五言律诗

小院斜阳尽，閒门过客无。晚花开欲笑，归鸟自相呼。净业观前念，浮生问坦途。后生都莫较，看取白髭须。
门有万里客
作者：陈廷敬
朝代：清
体裁：乐府曲辞

门有万里客，落日照颜色。问客适何乡，未言先叹息。生长西蜀人，故里多荆棘。荆棘不可居，虎豹嗥相索。离乡客四野，席草荫松柏。草长茵以厚，松柏上郁错。不虞幕府书，催令还乡陌。乡陌不可居，竟言双泪落。
问王给事病
作者：陈廷敬
朝代：清
体裁：五言律诗

昨夜眠多少，思君落月时。高斋闻雁蚤，秋圃见花迟。省掖稀囊草，安危有鬓丝。连朝同寂寞，吾病亦支离。
问蝗行
作者：陈廷敬
朝代：清
体裁：古风

六月八日蝗暮飞，纷如接翅昏鸦归。忽欺斜日夕影乱，渐掩列宿寒芒稀。汝曹璅璅行丑恶，能令天宇沈晶辉。昨者朝宁下明诏，忧旱问蝗何因依。公卿不语面平视，或举五事及细微。某也昂首矫奋臆，上言主圣臣职违。下言小民吾根本，三时勤苦终岁饥。长官鞭笞吏卒怒，但向公府供轻肥。夏秋税粮分应尔，缓之数月谷庶几。自知无有大裨补，传闻此语是耶非。天心至仁谅无他，凉云吹雨蠲烦苛。倾注四野苏黍禾，蝗欲下来愁奈何，吾言不中理则那。
闰七夕
作者：陈廷敬
朝代：清
体裁：七言律诗

闰馀风景故依然，秋未平分月再弦。不为黄杨逢厄岁，那知红粉惜流年。世无巧历推今夕，天上仙人应独眠。寄谢悠悠路傍客，炎凉谁后复谁先。
闰岁七夕前二日
作者：陈廷敬
朝代：清
体裁：七言律诗

咫尺神霄奈若何，频年相望不相过。头童乌鹊忙如许，节厄黄杨闰较多。秋到双蛾惊岁月，天留老眼见星河。九疑凝目峰皆似，不比盈盈一水波。
闰月二十一日题野人壁
作者：陈廷敬
朝代：清
体裁：七言绝句

有意天工闰岁华，春光偏在野人家。差科未动閒时节，相见匆匆为看花。
闱中花朝前一日阮亭司马谈江南烟景之胜二首·其一
作者：陈廷敬
朝代：清
体裁：七言绝句

柳阴湖水绿平漪，欲傍渔洋下钓丝。记取花朝明日是，几番风信对床时。
闱中花朝前一日阮亭司马谈江南烟景之胜二首·其二
作者：陈廷敬
朝代：清
体裁：七言绝句

布袜青鞋向若耶，蹋残香土肯移家。夜来客梦游天姥，开落碧桃无数花。
闱夜梦母
作者：陈廷敬
朝代：清
体裁：七言绝句

一夜春寒忆故山，五更双泪落潺湲。重帘不锁还乡梦，垄树花时见母颜。
闻声山坠马伤手戏赠
作者：陈廷敬
朝代：清
体裁：七言绝句

朱书腕后术谁工，在手钩文惜仲弓。解道风流羊叔子，也应骑马至三公。
闻岸上梵声
作者：陈廷敬
朝代：清
体裁：七言律诗

明灭斜阳洲景微，梵声何处出林扉。浮云不限身南北，慧日常销世是非。尘劫远寻期鹫岭，江湖有梦到渔矶。长河风利翻嫌驶，处处茅庵可息机。
闻湖南捷音恭和圣制
作者：陈廷敬
朝代：清
体裁：七言绝句

铙吹腾欢幕上来，弓悬江月剑花开。天家蚤就麒麟阁，直待将军汗马来。
闻砧二首·其一
作者：陈廷敬
朝代：清
体裁：七言绝句

蹉跎春晚向秋清，为别南溪缓北行。欲理征衣无意绪，忽听砧杵动离声。
闻砧二首·其二
作者：陈廷敬
朝代：清
体裁：七言绝句

野馆清砧不可闻，更堪独立近斜曛。何人解识徘徊意，惟有松间石上云。
闻笛
作者：陈廷敬
朝代：清
体裁：七言绝句

一片长安秋月明，谁吹玉笛夜多情。关山万里无消息，肠断风前入破声。
闻笛
作者：陈廷敬
朝代：清
体裁：七言绝句

杨柳青青沙雁还，时清�笛戍楼閒。更谁吹出关山月，照尽边关与塞山。
闻道
作者：陈廷敬
朝代：清
体裁：古风

晚岁得闻道，懒不复吟诗。今兹理药饵，因病多閒时。呻吟秋蝉声，断续春茧丝。知希则我贵，绮丽安足为。古昔贤达士，陶白良可师。以我观二子，犹未掀藩篱。不免文字习，恐为圣者嗤。今之雕虫人，闻此必反訾。而我欲无言，溟濛顺希夷。